15,549 kes baharu dilaporkan
Oleh SITI A'ISYAH SUKAIMI

18 September 2021, 3:17 pm
PUTRAJAYA – Sebanyak 15,549 kes baharu dilaporkan hari ini, menjadikan jumlah kes positif Covid-19 mencecah 2,082,876 kes.
Ketua Pengarah Kesihatan, Tan Sri Dr. Noor Hisham Abdullah berkata, Sarawak merekodkan sebanyak 2,929 kes, diikuti oleh Johor sebanyak 2,208 kes dan Selangor sebanyak 1,995 kes.
“Kedah (1,073 kes), Sabah (1,395 kes), Pulau Pinang (1,375 kes), Kelantan (1,214 kes), Perak (1,120 kes), Terengganu (755 kes), Pahang (634 kes), Melaka (263 kes) dan Negeri Sembilan (131 kes).
“Perlis (33 kes), Putrajaya (31 kes) dan Labuan (11 kes),” katanya pada Facebook di sini hari ini. -K!ONLINE


Subsidi haji diteruskan
Oleh ROHANA MOHD. NAWI

18 September 2021, 3:25 pm
KOTA BHARU – Subsidi yang diberikan kepada umat Islam untuk mengerjakan ibadah haji akan diteruskan meskipun kosnya dijangka meningkat ekoran kadar cukai yang dinaikkan oleh kerajaan Arab Saudi.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata,, kos terkini masih belum diputuskan, namun kerajaan akan terus mengekalkan peratusan subsidi selama ini.
“Kos haji yang sebenar masih belum diputuskan kerajaan. Ia mungkin akan meningkat berikutan kerajaan Arab Saudi menaikkan Cukai Nilai Tambah (VAT) sehingga 15 peratus.
“Ini berikutan penguatkuasaan prosedur operasi standard disebabkan penularan pandemik Covid-19 apabila bilangan jemaah terpaksa dihadkan,” katanya.
Beliau berkata demikian ketika ditemui pemberita selepas menyampaikan bantuan kepada pelajar cemerlang yang akan melanjutkan pelajaran ke institusi pengajian tinggi di Pejabat Pusat Khidmat Ahli Parlimen Pengkalan Chepa di sini hari ini.
Dalam majlis itu, seramai 337 pelajar terpilih dari Parlimen Pengkalan Chepa menerima bantuan berjumlah RM250 seorang yang dijalankan secara pandu lalu.

Mengulas lanjut, Ahmad Marzuk yang juga Ahli Parlimen Pengkalan Chepa berkata, kerajaan akan memaklumkan kepada bakal jemaah lebih awal jika kos haji meningkat.
Menurutnya, sebelum ini, kos haji tidak naik kerana kedudukan kewangan kerajaan yang masih kukuh bagi membolehkan kos itu terus ditanggung.
“Kerajaan akan berusaha memastikan peningkatan kos haji tidak membebankan bakal jemaah walaupun dijangka meningkat kepada RM30,000 berbanding RM24,000 sebelum ini dengan jemaah hanya perlu membayar RM9,900 sahaja.
“Sebelum ini, kerajaan menanggung subsidi haji berjumlah hampir RM400 juta hingga RM500 juta setahun,” katanya. – K! ONLINE.


PM ucap tahniah kepada ikon wanita dunia dalam carilamat
Oleh NUR HUDA MUSA

18 September 2021, 3:47 pm
PETALING JAYA – Perdana Menteri, Datuk Seri Ismail Sabri Yaakob menyampaikan ucapan tahniah kepada Komander (M) Dr. Suzanna Razali Chan yang diiktiraf sebagai ikon wanita dunia dalam bidang carilamat oleh Persekutuan Penyelamat Maritim Antarabangsa (IMRF).
Ismail Sabri dalam satu hantaran di Facebooknya berkata, pengiktirafan yang diberikan kepada Ketua Penolong Pengarah Bahagian Carilamat dan Bantuan Bencana Maritim Malaysia itu turut membanggakan negara.
“Tahniah saya ucapkan kepada salah seorang warga Agensi Penguatkuasaan Maritim Malaysia (APMM), Komander (M) Dr. Suzanna Razali Chan yang diiktiraf sebagai ikon wanita dunia dalam bidang carilamat oleh International Maritime Rescue Federation (IMRF).
“Pengiktirafan ini bukan sekadar menjadi kebanggaan seluruh Keluarga Malaysia, malah menjadi sumber inspirasi dan semangat bagi semua pihak dalam menjaga keselamatan rakyat dan kedaulatan negara,” katanya di sini hari ini .
Katanya, Dr. Suzanna adalah wanita pertama dari rantau Asia Tenggara yang dipilih menerima anugerah yang amat berprestij itu. – K! ONLINE.


Selamat hari jadi sayang – Bunga Citra Lestari
Oleh MOHAMMAD SHAHEMY AZMI

18 September 2021, 3:05 pm
JAKARTA – Biarpun suami yang disayangi telah pergi buat selama-lamanya, selebriti terkenal Indonesia, Bunga Citra Lestari tidak lupa untuk mengabadikan ucapan dan penghargaan buat Allahyarham Ashraf Sinclair bersempena dengan ulang tahun kelahirannya yang ke-42 tahun hari ini.
Menerusi hantaran yang dimuat naik dalam Instagram miliknya, Bunga atau lebih mesra disapa BCL berkongsi sekeping gambar bersama arwah suaminya beserta ucapan istimewa untuk lelaki yang dikahwininya selama 12 tahun itu.
Dalam perkongsian tersebut, BCL menyampaikan pesan manis yang begitu bermakna untuk arwah suaminya dan menegaskan bahawa walaupun lelaki itu telah ‘pergi’, dia tidak pernah hilang dalam hatinya.
“Hi kamu. Di hari istimewa ini, saya ingin mengatakan ucapan terima kasih untuk segala-galanya. Kamu akan selalu menjadi sebahagian daripada hidup saya dan sentiasa ada dalam hati. Selamat hari jadi sayang,” tulis BCL.
Merujuk gambar yang dikongsikan pelantun lagu Cinta Sejati itu, kelihatan Ashraf begitu tampan menggayakan baju-T tanpa kolar berwarna hitam dengan perkataan ‘legend’, manakala BCL pula mengenakan baju berwarna putih. Kedua-dua pasangan itu turut mengenakan kaca mata hitam sebagai pelengkap gaya mereka.
Perkongsian itu turut mendapat perhatian dalam kalangan beberapa rakan selebriti yang turut meninggalkan ucapan buat BCL dan arwah Ashraf.

“Anda berdua adalah legenda. Al-Fatihah,” ujar pelakon dan juga penyanyi Acha Septriasa.
“Semoga kamu kuat,” komen Didiet Maulana.
Untuk rekod, BCL mendirikan rumah tangga bersama Ashraf atau nama sebenarnya Ashraf Daniel Mohamed Sinclair pada 8 November 2008 dan dikurniakan seorang cahaya mata lelaki, Noah Aidan Sinclair, 11.
Ashraf meninggal secara mengejut pada 18 Februari tahun lalu akibat serangan jantung sekitar pukul 4 pagi di rumahnya di Pejaten Barat, Jakarta Selatan, Indonesia. Selepas lebih setahun kematian suami, BCL sempat digosipkan menjalin hubungan istimewa dengan Ariel Noah. -K! ONLINE


Harga telur, ikan naik sebab permintaan tinggi
Oleh MOHD AZLI ADLAN

18 September 2021, 2:22 pm
HULU TERENGGANU – Kementerian Perdagangan dan Hal Ehwal Pengguna (KPDNHEP) mengesan berlaku sedikit kenaikan pada telur dan ikan di pasaran sejak akhir-akhir ini.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, begitu pun kenaikan itu hanya pada kadar minimum dan tidak menyeluruh di seluruh negara.
Beliau berkata, selain faktor cuaca, permintaan melebihi penawaran tidak ditolak antara sebab berlakunya kenaikan pada harga ikan dan telur tersebut.
“Permintaan terhadap bahan makanan seperti telur dan ikan telah meningkat berikutan pembukaan semula sektor pelancongan dengan lebih banyak premis makanan dan hotel mula beroperasi semula.
“Begitupun, kenaikan itu tidak ketara sedangkan harganya didapati masih stabil di sebahagian besar kawasan di negara ini,” katanya ketika ditemui selepas memantau program Outreach Vaksinasi di Akademi Binaan Negara (ABN) Wilayah Timur di Jenagor di sini hari ini.
Rosol berkata, apa pun, KPDNHEP tetap mengambil serius dengan melakukan pemantauan berterusan dan mengambil inisiatif bagi terus menstabilkan semula harga barangan keperluan.

Tambah beliau, pasukan penguat kuasa KPDNHEP telah mengeluarkan 136 notis pengesahan maklumat terhadap penjual telur ayam sepanjang bulan lalu.
“Siasatan lanjut mendapati tiga peniaga terbabit disyaki telah menjual telur ayam dengan harga mahal sekali gus melakukan kesalahan pencatutan,” katanya. – K! ONLINE.


Pembinaan Hospital Bachok disambung semula
Oleh MUHAMMAD AYMAN GHAFFA

18 September 2021, 3:10 pm
BACHOK – Pembinaan Hospital Bachok yang bernilai RM141 juta akan disambung semula pertengahan bulan depan selepas projeknya terbengkalai hampir setahun lalu.
Menteri di Jabatan Perdana Menteri (Ekonomi), Datuk Seri Mustapa Mohamed berkata, kelewatan projek itu sebelum ini disebabkan oleh pihak kontraktor yang gagal menyiapkan pembinaan hospital berkenaan mengikut jadual iaitu pada Disember tahun lalu.
Menurutnya, pihak kontraktor terdahulu memberi alasan tidak cukup pekerja dan mengalami masalah kewangan sehingga menyebabkan projek yang bermula pada 27 September 2016 itu terbengkalai.
“Akibat daripada kegagalan pihak kontraktor, penduduk setempat menyalahkan wakil rakyat dan kerajaan. Jadi, kita mengambil serius mengenai perkara itu dan telah melantik kontraktor baharu bagi projek ini.
“Jabatan Kerja Raya telah mengeluarkan tender baharu pada 11 Mei lalu. Surat setuju terima akan dikeluarkan kepada kontraktor yang dipilih dalam masa terdekat dan kerja-kerja pembinaan bermula pada pertengahan Oktober,” katanya ketika ditemui pemberita selepas mengadakan lawatan kerja ke tapak projek pembinaan Hospital Bachok di sini hari ini.
Mengulas lanjut, Mustapa memberitahu, projek tersebut telah siap 70 peratus dan kontraktor baharu yang dilantik akan menyiapkan baki 30 peratus pembinaan hospital itu dalam tempoh 18 bulan.

Menurut Ahli Parlimen Jeli itu, dengan pelantikan kontraktor baharu, beliau menjangkakan pertambahan kos dalam pembinaan hospital berkenaan.
“Kelewatan pihak kontraktor terdahulu ternyata memberi kesan terutamanya penambahan kos pembinaan dan ini akan merugikan semua pihak.
“Bagaimanapun, penyambungan semula projek ini memberi kemudahan kepada penduduk daerah Bachok apabila sudah tidak perlu pergi ke Hospital Raja Perempuan Zainab II, Kota Bharu dan Hospital Universiti Sains Malaysia, Kubang Kerian untuk menerima rawatan,” katanya.
Berdasarkan rekod, pembinaan Hospital Bachok melibatkan wad 76 katil, pejabat pentadbiran, kafeteria, perkhidmatan pesakit luar dan kemudahan awam yang lain.
Pembinaannya termasuk kuarters hospital, kawasan letak kereta, surau, bangunan sokongan seperti sub stesyen Tenaga Nasional Berhad, rumah sampah dan loji rawatan air. – K! ONLINE.


Amaran ribut petir di 10 negeri petang ini
Oleh MOHD RIDZAUDDIN ROSLAN

18 September 2021, 3:05 pm
PETALING JAYA- Penduduk di 10 negeri termasuklah Kuala Lumpur dinasihatkan untuk terus berhati-hati dan mengambil langkah berjaga-jaga ekoran amaran ribut petir pada petang ini.
Jabatan Meteorologi Malaysia (MetMalaysia) berkata, amaran ribut petir di negeri-negeri terlibat diramalkan berlaku sehingga pukul 5 petang nanti.
“Antara negeri terlibat termasuklah Kedah, Perak, Pahang, Selangor, Negeri Sembilan, Johor dan Sarawak di mana ramalan ribut petir serta hujan lebat sehingga pukul 4 petang nanti.
“Bagaimanapun, di Kedah, Pulau Pinang, Kelantan, Terengganu, Pahang, Selangor, Kuala Lumpur, Putrajaya, Negeri Sembilan serta Melaka, amaran itu berlarutan hingga 5 petang nanti,” katanya sebentar tadi.
MetMalaysia berkata, amaran ribut petir dan hujan lebat turut dijangka berlaku di kawasan Langkawi, Kulim dan Bandar Baharu di Kedah sehingga pukul 4 petang manakala di Yan dan Kuala Muda berlarutan hingga 5 petang.
Ketika ini, orang ramai mula membanjiri Langkawi bagi menghabiskan cuti hujung minggu selepas kerajaan membenarkan kunjungan ke pulau peranginan itu bermula 16 September menerusi konsep gelembung pelancongan.

Justeru, orang ramai termasuk pelancong di Langkawi dinasihatkan untuk terus mengambil langkah berjaga-jaga berikutan amaran cuaca yang dikeluarkan itu. -K! ONLINE.


Lawan Arus: Eksekutif Pemasaran didakwa esok
Oleh NORHAYATI YAHAYA

19 September 2021, 9:21 pm
SHAH ALAM – Seorang eksekutif pemasaran yang menyebabkan dua remaja maut selepas memandu kenderaan secara melawan arus di Kilometer 8.6 Lebuh Raya Persekutuan sebelum ini akan didakwa di Mahkamah Tinggi di sini esok.
Timbalan Ketua Polis Daerah Shah Alam, Superitendan Ramsay Anak Embol berkata, pendakwaan akan dilakukan terhadap suspek berusia 24 itu mengikut Seksyen 302 Kanun Keseksaan yang memperuntukkan hukuman gantung sampai mati sekiranya disabitkan kesalahan.
“Suspek akan dituduh di bawah Seksyen 302 Kanun Keseksaan di Mahkamah Tinggi Shah Alam pagi Isnin (esok),” katanya ringkas hari ini.
Sebelum ini, suspek yang mempunyai 20 rekod saman lampau sebelum ini termasuk memandu laju dan melanggar lampu isyarat itu disambung reman selama tiga hari yang berakhir esok dengan kes diklasifikaskan semula sebagai kes bunuh. – K! ONLINE


Pergelangan tangan patah tersepit mesin pemotong
Oleh KHAIRUL MOHD. ALI

19 September 2021, 8:22 pm
JOHOR BAHRU – Seorang pekerja kilang terpaksa menahan sakit selepas pergelangan tangannya tersepit dalam satu insiden yang berlaku di sebuah kilang di Jalan Dewani 4, Off Jalan Tampoi, di sini hari ini.
Dalam kejadian kira-kira pukul 10 pagi itu menyebabkan lelaki warga tempatan berusia 29 tahun mengalami kecederaan patah pergelangan tangan.
Komander Operasi dari Balai Bomba dan Penyelamat Tebrau, Pegawai Bomba Kanan II, Ramli A. Hamid berkata, pihaknya menerima panggilan berhubung kejadian pada pukul 10.10 pagi dan mendapati pergelangan tangan mangsa tersepit dalam sebuah mesin pemotong pelekat selepas tiba di lokasi kejadian.
“Anggota bertindak menggunakan peralatan khas untuk merenggangkan mesin dan mengeluarkan tangan mangsa yang tersepit dalam tempoh kira-kira 10 minit.
“Dia kemudian dihantar kepada pihak kesihatan untuk rawatan lanjut dan operasi tersebut ditamatkan pada pukul 10.51 pagi,” katanya dalam satu kenyataan di sini hari ini. – K! ONLINE


‘ASY bukan saya, itu pengakuan palsu di FB’
Oleh SITI AMINAH MOHD YUSOF

19 September 2021, 10:02 pm
PETALING JAYA – Nama baik penyelidik dan penulis sebuah siri buku tafsir tercemar selepas seorang individu tidak bertanggungjawab menjaja kisah palsu yang mengaitkan dirinya di laman Facebook IIUM Confessions baru-baru ini.
Laman Facebook IIUM Confessions yang popular sebagai platform perkongsian kisah masyarakat itu mempunyai sejumlah 537,145 pengikut.
Penulis tersebut, Ahmad Saifuddin Yusof berkata, beliau menerima banyak kiriman mesej berhubung artikel pengakuan berjudul Suami Aku Ustaz Facebook daripada orang ramai yang bertanya sama ada watak dalam kisah tersebut adalah dirinya.
Tangkap layar hantaran Ahmad Saifuddin berhubung status artikel yang dikaitkan dengan dirinya hari ini.
“Ada orang mengesyaki lelaki yang dimaksudkan ialah diri saya memandangkan akronim nama ASY sama dengan nama saya Ahmad Saifuddin Yusof.
“Kedua, ditulis ‘ustaz’ itu penulis tafsir sekian-sekian dan saya pula bersama beberapa orang lain ada menulis dan menerbitkan Tafsir Tok Guru Nik Abdul Aziz Nik Mat,” ujarnya.
Ahmad Saifuddin yang merupakan Ketua Projek Tafsir Tok Guru Nik Abdul Aziz Nik Mat ketika dihubungi Kosmo! berkata, pengendali laman Facebook IIUM Confession telah menghubunginya dan memberi penjelasan berhubung perkara itu hari ini.

“Individu itu menulis bahawa suaminya seorang penulis kitab tafsir, mempunyai puluhan ribu pengikut, tidak bekerja 24 jam dan lelaki itu sering memaksa dia menghasilkan hantaran berbentuk keagamaan untuk status Facebook.
“Berdasarkan cerita yang ditulis itu langsung tidak sama dengan kehidupan saya. Watak lelaki itu turut merokok dan saya bukan seorang perokok,” katanya.
Berikutan itu, pengendali IIUM Confessions mengemukakan permohonan maaf kerana tulisan tersebut didapati sengaja dihasilkan untuk menjatuhkan nama baik seseorang.
“Minggu ini terdapat dua pengakuan yang rupa-rupanya menuju kepada individu yang spesifik dan bukannya ‘anonymous’ tidak merujuk kepada nama atau sesiapa seperti mana yang kami sangka pada awalnya.
“Ini adalah kenyataan khas untuk memulihkan semula nama baik seorang individu yang sangat banyak memberi jasa dalam memandaikan umat iaitu Tuan Ahmad Saifuddin Yusof sendiri,” katanya hari ini.
Katanya, pengendali IIUM Confession sudah memadam tulisan pengakuan tersebut dan berjanji akan lebih berhati-hati dalam menyiarkan kiriman pengakuan oleh pembaca dan pengikut mereka.
“Penulis tidak konsisten dalam menetapkan identiti dirinya melalui e-mel dan penulisannya jelas menjadikan medium kami sebagai tempat untuk menatijahkan rasa iri serta dengki pada usaha baik seseorang,” katanya hari ini. – K! ONLINE


485 guru KAFA, pegawai masjid, jurunikah diarah vaksin pada Rabu
Oleh ISKANDAR SHAH MOHAMED

19 September 2021, 8:33 pm
SHAH ALAM – Seramai 485 individu terdiri guru Kelas al-Quran dan Fardhu Ain (KAFA), pegawai masjid dan jurunikah diarah untuk menerima suntikan vaksin Covid-19 di Dewan Syarahan dan Muzakarah Masjid Sultan Salahuddin Abdul Aziz Shah, di sini pada Rabu ini.
Pengarah Jabatan Agama Islam Selangor (JAIS), Datuk Mohd. Shahzihan Ahmad berkata, pihaknya sudah mengeluarkan arahan itu kepada semua individu berkenaan dan pihaknya tidak bertindak kejam kerana masih memberi ruang dan masa kepada individu tersebut sebelum ini.
Mohd. Shahzihan
“Namun, jika alasan mereka tidak dapat diterima untuk mengambil vaksin, maka tindakan sewajarnya akan diambil,” katanya ketika dihubungi Kosmo! hari ini.
Sehubungan itu, beliau menasihatkan semua guru KAFA, pegawai masjid dan jurunikah berkenaan supaya hadir mendapatkan suntikan vaksin.
Kosmo! pada 2 September lalu, Sultan Selangor, Sultan Sharafuddin Idris Shah menzahirkan rasa dukacita menzahirkan rasa dukacita apabila 112 individu termasuk guru Kelas al-Quran dan Fardhu Ain (KAFA) di negeri ini enggan menerima suntikan vaksin.
Berdasarkan laporan terperinci diterima daripada Pengarah Jabatan Agama Islam Selangor (JAIS) difahamkan seramai 326 orang guru KAFA belum mendapat suntikan vaksin Covid-19 manakala 95 orang guru KAFA enggan menerima suntikan vaksin berkenaan.

Bagi pegawai masjid pula didapati seramai 59 orang belum menerima vaksinasi dengan 11 orang lagi enggan berbuat demikian selain sembilan orang jurunikah pula masih belum divaksin dan enam dikenalpasti enggan menerima vaksin – K! ONLINE


Separuh penduduk Thailand divaksin sebelum hujung Oktober
Oleh KOSMO!

19 September 2021, 8:30 pm
BANGKOK – Separuh daripada 70 juta penduduk Thailand akan menerima sekurang-kurangnya dos pertama vaksin Covid-19 menjelang akhir Oktober ini, lapor akhbar Bangkok Post semalam.
Jumlah itu merangkumi sekurang-kurangnya satu juta dos pertama dan kedua yang akan diberikan pada 24 September ini sebagai memperingati hari istimewa di negara itu.
Program pelalian bergerak pantas bulan ini apabila Thailand mendapat lebih banyak dos vaksin.
Vaksinasi mula memuncak pada 27 Ogos lalu apabila 38.6 juta penduduk (39.7 peratus) mendapat dos pertama dan 620,425 menerima dos ketiga.
Kelmarin, 547,324 dos vaksin telah diberikan menjadikan jumlah vaksin secara keseluruhan sebanyak 43.89 juta.
Membincangkan sasaran Kementerian Kesihatan Awam, Ketua Pengarah Jabatan Kawalan Penyakit, Opas Karnkavinpong berkata, kementerian itu akan memberikan sekurang-kurangnya satu juta dos pada Hari Mahidol iaitu hari memperingati pemergian Putera Mahidol pada 24 Jun 1929.

Putera Mahidol iaitu ayahanda baginda Raja Bhumibol Adulyadej adalah bapa perubatan moden dan kesihatan awam di Thailand.
Membincangkan rancangan vaksinasi, Dr. Opas berkata, dos utama adalah Sinovac sebagai suntikan pertama dan AstraZeneca sebagai dos kedua dengan jarak empat minggu.
“Kajian tempatan mendapati rejimen itu menghasilkan antibodi dalam jangka waktu yang lebih pendek daripada rejimen dua dos biasa.
“Bagi mereka yang mempunyai alahan pada dos pertama seperti ruam atau mengalami kesukaran bernafas, mereka akan mendapat jenis vaksin yang berbeza sebagai dos kedua,” katanya. -Agensi


Pecco ungguli GP San Marino di Misano
Oleh KOSMO!

19 September 2021, 9:09 pm
MISANO – Pelumba Ducati, Francesco Bagnaia dilihat mula menguasai kelebihan jentera Desmosedici Ducati selepas menjulang kemenangan kedua berturut-turut dengan muncul di Grand Prix (GP) San Marino sebentar tadi.
Bagnaia yang muncul juara di GP Aragon minggu lalu sekali lagi mempamerkan aksi cemerlangnya bersama Ducati apabila menguasai sepanjang perlumbaan selepas memulakan saingan di petak utama.
Pelumba Monster Energy Yamaha, Fabio Quartararo yang dilihat mampu memberi tentangan pada pusingan terakhir gagal menyekat Bagnaia sekali gus terpaksa berpuas hati tempat kedua.
“Saya akui tayar mula hilang cengkaman pada penghujung perlumbaan dan ketika itu Quartararo mula mengejar saya. Bukan mudah untuk mengekalkan tunggangan seperti ini.
“Pada akhirnya saya berjaya meraih kemenangan sekali lagi dan saya sangat gembira dengan keputusan ini. Terima kasih kepada pasukan kerana bekerja keras sepanjang minggu ini,” katanya.
Pelumba rookie, Enea Bastianini melakukan kejutan apabila meraih podium pertama bersama pasukan Avintia Esponsorama Racing selepas mengakhiri saingan tempat ketiga selepas bijak memintas Jack Miller (Ducati).

Hasil keputusan tersebut, Quartararo masih kekal mendahului kejuaraan keseluruhan dengan 234 mata, bekelebihan 48 mata ke atas Bagnaia yang berada di tangga kedua selepas mengumpul 186 mata. – K! ONLINE


De Gea muncul wira saat akhir buat United
Oleh KOSMO!

19 September 2021, 11:09 pm
LONDON – Penjaga gol Manchester United, David De Gea menjadi wira pasukan itu selepas menyelamatkan sepakan penalti pada minit-minit akhir bagi membantu pasukannya menang 2-1 ke atas West Ham United dalam saingan Liga Perdana Inggeris (EPL) di Stadium London sebentar tadi.
Kemenangan itu sekali gus menyaksikan skuad kendalian Ole Gunnar Solskjaer terus memberikan tekanan kepada pendahulu liga, Liverpool selepas berkongsi 13 mata.
Pada perlawanan tersebut, kedua-dua pasukan menampilkan aksi seimbang pada 20 minit pertama apabila saling berbalas serangan bagi menguji kekebalan benteng pertahanan masing-masing.
Selepas beberapa kali cuba menembusi pintu gol United, pasukan tuan rumah akhirnya membuka tirai jaringan pada minit ke-30 selepas percubaan Said Benrahma terkena Raphael Varane sebelum menerjah masuk ke gawang.
Bagaimanapun, kegembiraan The Hammers tidak kekal lama apabila penyerang berbisa United, Cristiano Ronaldo menyamakan kedudukan pada minit ke-35 selepas menolak masuk bola muntah yang diselamatkan penjaga gol West Ham, Lukasz Fabianski.
Bersambung separuh masa kedua, Ronaldo hampir meletakkan United di depan selepas menerima hantaran Bruno Fernandes, namun Fabianski bertindak cemerlang bagi menafikan gol kedua pasukan pelawat.

Aksi kedua-dua pasukan selepas waktu rehat dilihat agak longlai apabila masing-masing dilihat kurang melakukan percubaan-percubaan berbahaya ke arah pintu gol.
Kemudian, pemain gantian, Jesse Lingard memastikan The Red Devils mendahului 2-1 selepas percubaan menarik yang dilakukan pada minit ke-88 gagal diselamatkan Fabianski.
Ketika perlawanan memasuki masa tambahan, kem United cemas seketika apabila pengadil perlawanan menghadiahkan sepakan penalti kepada West Ham selepas Luke Shaw didakwa menampan bola menggunakan tangan.
Bagaimanapun, De Gea bertindak cemerlang apabila bijak membaca arah sepakan yang dilakukan Mark Noble, sekali gus memastikan United pulang ke Old Trafford dengan tiga mata. – AGENSI


Dua Kampung Orang Asli di Pahang kena PKPD
Oleh AMREE AHMAD

19 September 2021, 9:32 pm
PUTRAJAYA –  Dua lagi perkampungan masyarakat Orang Asli di dua daerah berbeza di Pahang bakal dikenakan Perintah Kawalan Pergerakan Diperketatkan (PKPD) bermula esok.
Antaranya Kampung Ulu Pareh di Mukim Sabai, Daerah Bentong yang sudah merekodkan 77 kes positif Covid-19 susulan kluster komuniti diumumkan Kementerian Kesihatan semalam.
Siasatan kes indeks itu dikesan daripada seorang penduduk tempatan yang bergejala pada 8 September dan tiada pun sejarah kontak rapat dengan mana-mana individu positif wabak ini.
Hasil saringan mendapati dia sudah menjangkiti 11 ahli keluarga lain sebelum mengakibatkan puluhan penduduk perkampungan etnik Semai itu kemudian dijangkiti pada 13 September.
Ketua Pengarah Majlis Keselamatan Negara, Datuk Rodzi Md. Saad berkata, satu lagi lokaliti dikenakan PKPD ialah Kampung Orang Asli Sungai Koi, Mukim Hulu Cheka, Daerah Jerantut.
Perkampungan suku kaum Jah Hut dengan penduduk hanya 150 orang di tanah berkeluasan 50 hektar itu, berjiran dengan dua kluster komuniti yang sudah menjangkiti hampir 200 orang. – K! ONLINE


Kerjasama Nafas-Petronas berjaya tingkatkan pengeluaran padi
Oleh MOHD. RIFAAT ABD. HAMID

19 September 2021, 9:56 pm
PENDANG –  Program Pengurusan Tanaman Padi Bersepadu (PTPB) Pertubuhan Peladang Kebangsaan (Nafas) – Petronas yang dilaksanakan secara projek rintis di Kampung Nam Dam di sini mampu memberi hasil pulangan yang baik kepada petani di negara ini.
Timbalan Menteri Pertanian dan Industri Makanan II, Dr. Nik Muhammad Zawawi Salleh berkata, seramai 68 pesawah terlibat dalam program tanaman itu yang membabitkan keluasannya 70 hektar yang bermula musim satu April lalu.
Katanya,  purata hasil pengumpulan bagi satu musim itu menunjukkan penghasilan sebanyak tujuh tan metrik per hektar melalui kaedah dan prosedur operasi standard (SOP) program itu berbanding 2.95 tan metrik pada musim sebelumnya.
“Kita mengharapkan program seumpama ini mampu menjadi model kepada semua petani terutamanya generasi muda yang mampu mengikuti teknologi pertanian ini supaya mereka cebur diri dan boleh melaksanakan projek penanaman padi berskala besar dalam negara kita,” katanya selepas merasmikan program itu.
Turut hadir pada perasmiaan itu ialah  Pengerusi Ahli Jemaah Pengarah Nafas, Datuk Zamri Yaakob dan Ketua Pegawai Pembuatan Petronas Chemicals Group Berhad Mohd Kabir Noordin.
Nik Muhammad  Zawawi  berkata, program ini seiring dengan matlamat kerajaan dalam meningkatkan hasil setiap hektar tanah, meningkatkan pendapatan petani dan seterusnya meningkatkan Tahap Sara Diri beras negara iaitu daripada 70 peratus ke 75 peratus.

“Saya berharap dan yakin  projek seumpama itu mampu diperluaskan lagi ke negeri lain yang membabitkan kawasan tanaman padi di negara ini  seperti  Kelantan, Terengganu, Perlis dan Pulau Pinang dengan mensasarkan keluasan 5,000 hektar keseluruhan,” katanya. – K! ONLINE


Minta diajar kalimah syahadah sebelum ditidurkan
Oleh SITI AMINAH MOHD YUSOF

19 September 2021, 11:31 pm
PETALING JAYA – Kisah seorang wanita warga emas berbangsa Cina yang sedang menerima rawatan akibat jangkitan Covid-19 dikatakan mahu memeluk agama Islam sebelum ditidurkan di sebuah hospital, tular di media sosial, hari ini.
Ustaz Mohd Taufik Tee Abdullah menerusi laman Facebook hari ini memuat naik sebuah klip video memaparkan tiga jururawat berada di samping warga emas itu dengan seorang daripada mereka mengajarnya mengucap dua kalimah syahadah.
“Sebelum ditidurkan aunty (mak cik) ini minta disyahadahkan dua kalimah,” tulisnya dalam kapsyen hantaran tersebut malam ini.
Wanita itu kelihatan melafazkan kalimah suci itu satu persatu dengan agak lancar tanpa menghadapi masalah.
Dalam pada itu, Ustaz Firdaus Wong Wai Hung dalam satu hantaran di laman Facebook beliau berkata, warga emas itu semakin beransur sihat dan dia tidak ditidurkan.
“Seorang daripada anaknya juga telah lebih awal memeluk Islam. Kejadian ini dikatakan berlaku di Hospital Duchess of Kent, Sandakan di Sabah,” tulisnya.

Dalam pada itu, menerusi ruangan komen, seorang pemilik akaun Facebook bernama Azlinah Awlynn tampil mengaku dirinya merupakan menantu kepada warga emas itu.
Menurut wanita itu, ibu mertuanya kian beransur pulih meskipun sebelum ini disahkan doktor berada dalam fasa kritikal.
“Ini adalah niat ibu mertua sebelum disahkan menghidap Covid-19 tahap 5. Alhamdulillah dengan bantuan Biro Agama Hospital Duchess of Kent niat untuk memeluk Islam dipermudahkan. Terima kasih yang mendoakan semoga Allah melindungi kalian semua,” tulisnya.
Tangkap layar komen seorang wanita yang mengaku warga emas berkenaan merupakan ibu mertuanya.
Kebanyakan netizen menyifatkan wanita itu sangat beruntung kerana diberi hidayah dan mendoakan kesembuhan wanita itu.
“Moga Allah permudahkan beliau untuk mendalami ilmu agama. Terima kasih barisan hadapan. Jasa anda amat besar ganjaranya,” komen Mohd Pilus.
“Jika ada kenalan atau sahabat kita menyatakan hasrat memeluk Islam dengan reda, maka waktu itu juga kita ajar dia mengucap. Tidak kira di padang bola atau kedai kopi perlu disegerakan. Lepas itu baru pergi ke institusi berkenaan,” saran Herman Sainal.
“Setuju. Lagi bagus kalau ada saksi dan bukti rakaman sekiranya berlaku pertikaian. Tetapi yang utama insan itu betul-betul faham apa yang diucapkannya,” sokong Izzati Manap.
“Mak cik umpama bayi yang suci baru lahir. Alhamdulillah. Tahniah mak cik. Semoga sembuh dan sihat daripada Covid-19,” kata Iziza Absha.
“Apa yang penting bersihkan hati selalu. Sebab hati yang menentukan bagaimana pengakhiran seseorang bukan asalnya. Moga kita semua mendapat husnul khatimah (pengakhiran yang baik),” tulis Ann Fardan. – K! ONLINE


Pesohor Instagram erotik diberkas polis
Oleh KOSMO!

19 September 2021, 8:00 pm
JAKARTA – Seorang pensohor media sosial Instagram ditangkap  polis selepas mempamerkan aksi  pornografinya menerusi siaran langsung dan menjana pendapatan sebanyak 30 juta rupiah RM8,773 sebulan, lapor laman Suara.com.
Wanita itu yang hanya dikenali sebagai RR ditahan selepas mempamerkan aksi erotiknya menerisi aplikasi Mango.
“Dia ditangkap semalam di salah sebuah apartmen di Jalan Taman Pancing Denpasar dan ketika ini ditahan di ibu pejabat polis Denpasar,” kata Ketua Pejabat Polis Denpasar, Iptu Ketut Sukadi.
Jelasnya lagi, wanita itu sengaja berbogel pada setiap siaran langsungnya dan sudah terlibat dengan aktiviti itu selama sembilan bulan.
“Selepas disoal siasat, pelaku mengaku sudah melakukan kegiatan tersebut selama sembilan bulan dan menjana pendapatan sebanyak 30 juta rupiah sebulan.
“Bagi satu sesi siaran langsung pula, dia menjana pendapatan sebanyak 1.5 juta rupiah (RM438). – Agensi


Polis Kelantan keluar 39 saman langgar lampu merah
Oleh ROHANA MOHD. NAWI

19 September 2021, 6:41 pm
KOTA BHARU – Polis mengeluarkan sebanyak 39 saman kepada pengguna jalan raya selepas mereka didapati melanggar lampu isyarat merah dalam Ops Lampu Isyarat di lima kawasan di sekitar Kota Bharu yang bermula semalam.
Ketua Jabatan Siasatan dan Penguatkuasaan Trafik Kelantan, Superitendan Shuhaimi Jusoh berkata, operasi polis tertumpu di lampu isyarat persimpangan Jalan Kampung Putih, Jalan Gajah Mati, Jalan Kota Bharu-Machang, Jalan Perol dan Melor.
Menurutnya, dalam operasi itu, sebanyak 166 buah kenderaan pelbagai jenis telah diperiksa dan 39 pengguna jalan raya telah disaman akibat melanggar lampu isyarat merah.
“Selain itu, polis turut mengeluarkan 10 saman melibatkan kes tidak mempunyai lesen memandu, tidak memakai tali pinggang keledar (9), cukai jalan tamat tempoh (13), aksesori (6) dan nombor pendaftaran (5).
“Sepanjang operasi berkenaan, polis menasihati pengguna jalan raya agar memperbaharui lesen memandu dan cukai jalan masing-masing meskipun moratorium lanjutan pembaharuan lesen dilanjutkan sehingga 31 Disember,” katanya ketika ditemui Kosmo! di lokasi operasi di sini hari ini. – K! ONLINE


Kos RM10 juta stabil cerun, naik taraf Sungai Kemensah
Oleh MOHD. HUSNI MOHD. NOOR

19 September 2021, 7:11 pm
PUTRAJAYA – Jabatan Pengairan dan Saliran (JPS) akan memuktmadkan kerja-kerja penstabilan cerun dan menaik taraf Sungai Kemensah membabitkan anggaran kos sekitar RM10 juta.
Menteri Alam Sekitar dan Air, Datuk Seri Tuan Ibrahim Tuan Man berkata, kerja menaik taraf itu adalah antara pelan jangka panjang bagi mengelak risiko tanah runtuh seperti yang berlaku di Jalan Kemensah Heights, Ampang pada Jumaat lalu.
Beliau berkata, projek itu akan dilaksanakan selepas mendapat input daripada pelbagai
agensi seperti Majlis Perbandaran Ampang Jaya (MPAJ), Jabatan Mineral dan Geosains (JMG) dan Jabatan Kerja Raya (JKR).
“Dijangkakan dalam tempoh sebulan pelan kerja tersebut dapat disiapkan untuk tindakan susulan dari segi pembiayaan dan perolehan.
“Bagi penyelesaian jangka pendek pula, kerja-kerja membaikpulih aliran dan tebing sungai sepanjang 250 meter turut dilakukan bagi mengurangkan risiko pergerakan tanah ke atas lot-lot unit kediaman di kawasan bersebelahan,” katanya menerusi kenyataan hari ini. – K! ONLINE


Muslihat sindiket kerja ‘part-time’
Oleh MOHD YUNUS YAKKUB

19 September 2021, 7:44 pm
SHAH ALAM – Impian mencari pendapatan sampingan ketika musim pandemik Covid-19 bukan sahaja musnah malah ditipu hidup-hidup sindiket sehingga mengakibatkan kerugian mencecah jutaan ringgit.
Rata-rata mangsa berusia lingkungan 20 hingga 50-an adalah mereka yang terdesak dengan terpengaruh tawaran kerja sebagai ejen pembelian seakan-akan platform e-dagang terkemuka.
Ketua Jabatan Siasatan Jenayah Komersial Selangor, Asisten Komisioner Muhammad Yazid Muhammad Yew berkata, pihaknya merekodkan 110 mangsa dengan nilai kerugian RM2.08 juta sepanjang tempoh 1 Januari hingga 13 September lalu.
Muhammad Yazid
Katanya, berdasarkan siasatan mendapati modus operandi sindiket adalah menyamar ejen mencari pekerja sambilan dengan tawaran dibuat melalui platform palsu itu selain menggunakan aplikasi WhatsApp.
“Mangsa yang terperdaya diminta membuat pembelian berdasarkan pautan barangan di platform e-dagang itu bagi menaikkan rating barang.
“Kebanyakkan barang yang ada juga diarahkan beli adalah lebih kepada produk kecantikan, telefon bimbit, kasut, televisyen dan barang eletrik lain serendah RM14 hingga RM20,000,” katanya kepada Kosmo! baru-baru ini.

Muhammad Yazid memberitahu, kesemua wang bagi pembelian perlu dimasukkan ke dalam akaun yang diarahkan suspek dengan mangsa dijanjikan menerima wang modal beserta komisen antara lapan hingga 15 peratus dari harga-harga pembelian barangan tersebut.
Tambah beliau, kebiasaanya sindiket meminta mangsa menyelesaikan lima tugasan dengan hanya satu atau dua tugasan sahaja mangsa akan menerima modal dan komisen itu.
“Rata-rata mangsa hanya sedar ditipu apabila sindiket gagal dihubungi dengan jumlah kerugian paling tinggi pernah dicatatkan bagi seorang mangsa berjumlah RM132,517.
“Hasil rekod juga menunjukkan kerugian paling tinggi adalah bagi platform palsu diwujudkan sindiket menyerupai jenis Shoppe dengan RM1.08juta diikuti Lazada (RM776,188) selain Zalora (RM193,807) dan Amazon (RM23,323). – K! ONLINE


Bukit Malawati kembali meriah dengan pengunjung
Oleh MOHAMAD NAUFAL MOHAMAD IDRIS

19 September 2021, 7:35 pm
KUALA SELANGOR – Bukit Malawati yang sebelum ini sunyi tanpa pengunjung kembali meriah susulan pembukaannya minggu lalu selaras peralihan fasa kedua Pelan Pemulihan Negara (PPN).
Tinjauan mendapati lebih 100 orang pengunjung mengambil kesempatan cuti hujung minggu bagi melawat lokaliti itu yang menempatkan beberapa meriam lama, makan sultan dan kerabat diraja selain menara tinjau.
Seorang petugas yang mahu dikenali Amri Yunus berkata, tempat pelancongan itu dibuka kepada orang awam sejak Sabtu lalu namun perkhidmatan keretapi mini yang disediakan bagi mengeliling bukit tersebut belum beroperasi.
“Kita menerima jumlah pengunjung memberangsangkan dan hanya yang lengkap vaksinasi sahaja dibenarkan melawat Bukit Malawati. Kami berharap pengunjung sentiasa mematuhi prosedur operasi standard yang ditetapkan kerajaan,” katanya ketika ditemui Kosmo! hari ini.
Berdasarkan hasil tinjauan juga mendapati kehadiran semula kera dan lotong dalam mendapatkan makanan daripada orang ramai.
Sementara itu, seorang pengunjung, Jurina Ismail, 35, berkata, amat teruja kerana merupakan kali pertama dia dan ahli keluarganya datang ke Bukit Malawati dan telah lama menunda lawatan ke lokasi tersebut kerana penularan Covid-19 sejak tahun lalu.

“Anak-anak sangat seronok dapat memberikan makanan kepada kera dan lotong yang ada di sini berikutan tidak pernah melihatnya dari dekat,” katanya yang tinggal di Petaling Jaya. – K! ONLINE


523 daftar masuk MySejahtera di Kedah positif Covid-19, kontak rapat
Oleh SITI AMINAH MOHD YUSOF

19 September 2021, 7:02 pm
ALOR SETAR – Kementerian Kesihatan (KKM) mengesan sebanyak 523 daftar masuk di aplikasi MySejahtera dilakukan oleh individu positif Covid-19 atau berstatus kontak rapat dalam tempoh seminggu lalu di negeri ini.
Menterinya, Khairy Jamaluddin Abu Bakar berkata, pelanggaran perintah pengawasan di rumah (HSO) itu tidak sepatutnya berlaku kerana ia mendedahkan risiko kepada orang lain dengan kira-kira 18 peratus daripada jumlah daftar masuk tersebut dikesan berlaku di pasar raya.
“Itu menunjukkan individu yang positif Covid-19 atau berstatus kontak rapat ini tidak mematuhi peraturan ditetapkan manakala pemilik premis dan pengawal tidak melakukan pemeriksaan ketat di pintu masuk premis mereka,” katanya.
Beliau berkata demikian pada sidang akhbar selepas menghadiri Mesyuarat Badan Bertindak Imunisasi Covid-19 (CITF) negeri Kedah di sini hari ini.
Katanya, senarai nama individu terlibat akan diserahkan kepada Pejabat Kesihatan Daerah untuk tindakan lanjut dengan pemilik premis diminta supaya memeriksa dengan teliti dan menghalang individu berstatus ‘merah’ di aplikasi MySejahtera daripada masuk ke premis mereka. – K! ONLINE


Dron gergasi mampu angkat beban 200kg
Oleh NUR ALINA HASSAN

19 September 2021, 7:26 pm
BATU PAHAT- Universiti Tun Hussein Onn Malaysia (UTHM) berjaya memecahkan rekod negara melalui penciptaan sebuah dron bersaiz gergasi.
Inovasi terbaharu dikenali sebagai C-Drone ini dihasilkan oleh kumpulan penyelidik UTHM itu mampu membawa muatan seberat 200 kilogram (kg) sekali gus berjaya mencipta rekod dalam Malaysia Book of Records bagi kategori ‘Beban terberat yang boleh diangkat oleh sesebuah dron.’
Ketua projek, Prof. Madya Dr. Zamri Omar berkata, projek yang memakan masa kurang dua tahun ini turut dibantu oleh sekumpulan pelajar dan penasihat pakar daripada universiti tempatan dan pihak industri.
“Bermula dengan aktiviti analisis dan reka bentuk, simulasi, fabrikasi komponen, pemasangan, integrasi sistem dan pengujian terbang, semuanya telah dilaksanakan di dalam fasiliti makmal projek C-Drone yang berlokasi di kampus induk.
“Secara umumnya, C-Drone digerakkan oleh kuasa bateri dan ianya adalah dari jenis Multirotor Vertical Takeoff and Landing (VTOL). Saiz prototaip dron kargo UTHM ini kira-kira lima meter panjang, lima meter lebar dan dua meter tinggi, manakala berat kasarnya pula sekitar 400kg,” katanya ketika dihubungi hari ini.
Menurut beliau, projek pembangunan C-Drone ini bertujuan untuk menghasilkan suatu proof of concept (POC) iaitu bagi membuktikan konsep reka bentuk dan sistem dron kargo besar ini boleh dibina dan ia berupaya beroperasi dengan baik. – K! ONLINE


Antivaksin sanggup bayar RM1,500 demi sijil vaksin
Oleh NABIL AIMAN NOR AZWAN

19 September 2021, 7:50 pm
PETALING JAYA – Satu tangkap layar tentang sindiket penjualan sijil digital vaksinasi yang tular di laman sosial telah mengundang kecaman orang ramai.
Menerusi perkongsian gambar oleh Fitri Yusof di akaun Facebook miliknya, dia telah menunjukkan senarai harga sijil digital vaksinasi yang berharga RM 300 dan boleh mencecah sehingga RM 1,500 seorang.
Berdasarkan perkongsian seorang pemilik akaun Facebook bernama Fitri Yusof di Facebook, satu tangkap layar memaparkan jenis-jenis sijil digital yang dijual dengan harga RM1,500 menyerupai sijil digital vaksinasi sebenar yang terdapat dalam aplikasi MySejahtera.
Rata-rata pengguna media sosial telah mengecam tindakan individu-individu yang sanggup menghabiskan beribu-ribu ringgit sedangkan vaksin boleh didapati secara percuma.
Salah seorang pengguna, Muhd. Zhafri berkata, tindakan golongan ‘antivaksin’ ini bukan sahaja membahayakan nyawa sendiri, malah boleh melibatkan individu lain apabila sanggup menipu tentang vaksin.
“Golongan-golongan antivaksin ini memang suka bahayakan nyawa orang lain, kalau tak nak ambil vaksin duduk sahaja diam-diam dekat rumah. Ini tengok orang lain sudah boleh dine-in, sibuk nak ikut sama,” jelasnya.

Sementara itu, Fadhlin Zolkifli berkata, manusia antivaksin ini sanggup mengeluarkan duit sehingga beribu-ribu ringgit sedangkan kerajaan dah beri vaksin dan sijil itu secara percuma. – K! ONLINE.


Pelawak popular didakwa ceroboh rumah bekas teman wanita
19 September 2021, 6:53 pm
PETALING JAYA – Seorang wanita membuat laporan polis mendakwa bekas teman lelakinya yang juga seorang pelawak popular tanah air menceroboh kediamannya di sebuah kondominium di daerah ini, kelmarin.
Menurut sumber, wanita berusia 28 tahun yang menjalankan perniagaan online itu mendakwa kejadian berlaku sekitar pukul 7.30 malam ketika dia berada di rumah seorang diri.
“Pelawak tersebut didakwa masuk ke rumah wanita itu yang tidak berkunci selepas pembantu rumahnya keluar lalu menyelongkar barang-barang rumah seperti mencari sesuatu.
“Tindakan itu menyebabkan wanita terbabit berasa tidak selesa dan terancam lalu menghalau pelawak itu keluar dari rumahnya
“Wanita itu mendakwa pelawak tersebut bertindak demikian kerana mengesyakinya membawa balik lelaki lain di rumah berkenaan,” ujarnya kepada Kosmo! hari ini.
Kata sumber itu lagi, berikutan itu berlaku pertengkaran antara kedua-duanya sehingga mendatangkan bunyi bising dan perbuatan mereka telah ditegur oleh jiran sebelum pelawak itu beredar.

Sementara itu, Ketua Polis Daerah Petaling Jaya, Asisten Komisioner Mohamad Fakhrudin Abdul Hamid ketika dihubungi mengesahkan ada menerima laporan daripada wanita tersebut semalam.
Jelas beliau, kedua-dua individu terbabit dimaklumkan tidak mahu memanjangkan kes tersebut dan memilih jalan untuk berdamai.
Terdahulu, wanita tersebut memuat naik gambar pelawak berkenaan di IG Story sambil meluahkan rasa rimas dengan mendakwa masih lagi diganggu oleh lelaki itu.
Bagaimanapun, gambar berkenaan sudah dipadamkan selepas beberapa minit memuat naik gambar tersebut. – K! ONLINE


Kes sembuh Covid-19 melebihi kes harian
Oleh SITI A'ISYAH SUKAIMI

19 September 2021, 7:19 pm
PUTRAJAYA – Angka pesakit sembuh daripada Covid-19 mencatatkan sebanyak 23,469 kes semalam sekali gus melebihi jumlah pesakit baharu harian yang merekodkan sebanyak 14,954 kes termasuk 11 daripadanya kes import.
Ketua Pengarah Kesihatan, Tan Sri Dr. Noor Hisham Abdullah berkata, ia menjadikan jumlah pesakit sembuh daripada Covid-19 di seluruh negara sebanyak 1,863,922 kes manakala, 2,097,830 kes kumulatif Covid-19 dilaporkan sehingga kini.
“Dalam masa sama, terdapat 1,194 kes sedang dirawat di Unit Rawatan Rapi manakala, 665 kes pula memerlukan bantuan pernafasan.
“Mengikut pecahan kes harian yang dilaporkan, sebanyak 243 kes (1.6 peratus) adalah kategori tiga, empat dan lima manakala, 14,711 kes (98.4 peratus) kategori satu dan dua,” katanya dalam satu kenyataan akhbar di sini hari ini. – K! ONLINE


Remaja 19 tahun kahwini lelaki 61 tahun
Oleh KOSMO!

19 September 2021, 5:30 pm
CARSON CITY, Nevada – Seorang remaja perempuan di Amerika Syarikat mengahwini seorang lelaki berusia 42 tahun lebih tua daripadanya, lapor akhbar metro UK kelmarin.
Anggota  polis tentera, Audrey Cheyanne-Smiley Moon, 19, berkahwin dengan suaminya, Kevin, 61, yang dikenali melalui satu aplikasi pacaran pada Januari tahun lalu.
Biarpun memiliki perbezaan usia 42 tahun, Audrey berkata,  dia tertarik dengan biodata Kevin dalam aplikasi itu yang menyebut bahawa lelaki itu merupakan veteran polis tentera.
Selepas beberapa bulan berkenalan  di alam maya, mereka berpacaran secara rasmi dan bertemu buat pertama kali pada Julai tahun lalu sebelum melangsungkan perkahwinan pada 1 Ogos lalu di Nevada.
“Saya teruja dan gementar untuk bertemu dengannya.
“Kevin memulakan langkah dalam memikat saya. Kami berdua bersetuju bahawa ini merupakan cinta pandang pertama,” kata Audrey.

Kedua-dua Audrey dan Kevin tidak pernah menjalin hubungan dengan perbezaan usia yang ketara, namun mereka percaya bahawa ia tidak membawa apa-apa makna memandangkan mereka berkongsi banyak persamaan.
Memandangkan Kevin lebih berusia berbanding ibu dan bapa Audrey, pasangan itu pada mulanya merahsiakan hubungan mereka.
“Keluarga saya pada mulanya amat menentang hubungan ini dan apabila saya pulang ke rumah, saya terkejut melihat polis sedang menunggu di luar.
“Ia amat menakutkan namun selepas mengenali Kevin, mereka mula menyukainya,” kata Audrey.
Pasangan itu juga mahu menghilangkan stereotaip negatif mengenai jurang umur dan berkata, mahu menunjukkan kepada dunia bahawa hubungan mereka adalah atas dasar cinta sepenuhnya. – Agensi


103 penduduk di Kemensah belum boleh pulang
19 September 2021, 5:43 pm
AMPANG JAYA – Seramai 103 penduduk di Jalan Kemensah Heights yang dipindahkan dari kediaman mereka untuk sementara waktu susulan kejadian tanah runtuh yang berlaku di Jalan Kemensah Height Jumaat lalu masih tidak dibenarkan pulang.
Ketua Polis Daerah Ampang Jaya, Asisten Komisioner Mohamad Farouk Eshak berkata, pihaknya masih menunggu laporan daripada Jabatan Mineral dan Geosains (JMG) bagi membenarkan kesemua penduduk pulang ke kediaman mereka.
“Kita masih lagi menunggu keputusan daripada pihak (JMG) sama ada kawasan itu selamat untuk diduduki atau tidak.
“Namun, penghuni boleh balik ke rumah untuk mengambil barang-barang mereka atas pengawasan polis buat sementara waktu sahaja,” katanya ketika dihubungi Kosmo! di sini hari ini.
Jelasnya, pihak polis mengawal rapi 24 jam di sekitar kawasan tersebut semenjak bencana alam itu terjadi.
“Pihak polis melakukan rondaan setiap masa serta sekatan jalan raya turut dilakukan di kawasan tersebut.

“Perkara ini amat penting bagi mengelakkan berlakunya kejadian-kejadian jenayah yang tidak diingini,” ujarnya.
Tambahnya, pihaknya juga melakukan kerja-kerja pembersihan di sekitar sungai ekoran daripada kejadian tanah runtuh itu. – K! ONLINE


Nourul akhirnya terbang ke Bali
Oleh HANISAH SELAMAT

19 September 2021, 5:08 pm
PETALING JAYA – Hampir dua bulan menunggu, Nourul Depp akhirnya ‘terbang’ ke Bali, Indonesia bagi memulakan kehidupan baharu bersama keluarga seperti yang dirancang sejak lalu tahun lalu.
Penyanyi itu kini dalam penerbangan ke pulau peranginan berkenaan selepas mengambil keputusan berpindah demi pendidikan anak-anak.
“Hari ini adalah harinya. Alhamdulillah, selamat ‘check-in’. Terima kasih kepada yang mendoakan. Bukan mudah berjalan dengan anak kecil, tetapi Allah mempermudahkan.
“Kami ingin mengucapkan terima kasih kepada semua kakitangan lapangan terbang dan imigresen. Sayang anda semua,” katanya menerusi hantaran Instagram.
Dalam perkongsian itu, Nourul atau nama sebenarnya Noorul Huda Abdul Wahab, 44, memuat naik video detik menunggu penerbangan bersama keluarga.
Perpindahan ke kediaman baharu bersama suaminya, Eric Daniel itu disertai tiga cahaya mata mereka iaitu Zachary, 8, Raphael, 6, dan Isabella 2.

Manakala anak sulung hasil perkahwinan terdahulu bersama komposer Ajai, Ayu Nazirah, 23, tidak ikut serta sebaliknya menguruskan operasi perniagaan Diva Kurus di tanah air.
Terdahulu, pelantun lagu Kerana Terluka itu memaklumkan penghijrahan yang sepatutnya dibuat tahun lalu tergendala disebabkan pandemik Covid-19 yang melanda dunia.
Dia dan Eric yang mengendalikan bisnes makanan kesihatan terkemuka nekad memilih pulau berkenaan bersandarkan masa depan serta prospek pendidikan anak mereka.
Malah pasangan yang mendirikan rumah tangga pada 2012 itu sudah mendaftar di sebuah sekolah berkonsepkan kemahiran sejak awal tahun.
Pada masa sama, Nourul mengakui suaminya mahu berhijrah ke destinasi terkenal itu kerana pernah menetap selama dua tahun di sana.
Sebelum itu, dia pernah menyuarakan rasa sedih apabila keputusan untuk berhijrah mendapat kecaman teruk daripada netizen. – K! ONLINE


Jenis dos ketiga vaksin Covid-19 sedang dikenal pasti
Oleh MOHD. RAFIE AZIMI

19 September 2021, 6:12 pm
ALOR SETAR – Kementerian Kesihatan (KKM) akan mengumumkan jenis vaksin Covid-19 yang bakal digunakan sebagai dos ketiga atau dos penggalak selepas mendapat kelulusan daripada Bahagian Regulatori Farmasi Negara (NPRA).
Menterinya, Khairy Jamaluddin Abu Bakar berkata, pihaknya telah meminta semua pengeluar vaksin untuk mengemukakan maklumat berkaitan dos penggalak tersebut.
“Buat masa ini kita sedang mendapatkan maklumat daripada pengeluar vaksin berkaitan dos ketiga ini yang perlu mendapat kebenaran daripada NPRA.
“Ini kerana NPRA (pada masa ini) hanya beri kebenaran sebagai contoh vaksin jenis Pfizer dua dos, AstraZeneca dua dos dan Sinovac dua dos,” katanya pada sidang akhbar selepas menghadiri Mesyuarat Badan Bertindak Imunisasi Covid-19 (CITF) negeri Kedah di sini hari ini.
Beliau berkata demikian ketika diminta mengulas mengenai keputusan kerajaan yang bersetuju untuk melaksanakan pemberian dos ketiga vaksin Covid-19 apabila liputan imunisasi populasi dewasa di seluruh negara melebihi 80 peratus.
Kata beliau, keputusan jenis vaksin itu dijangka diperoleh dalam masa kira-kira dua minggu dan pengumuman jenis vaksin bagi dos penggalak akan diumumkan selepas mendapat kelulusan NPRA sebelum pemberian dijangka dilaksanakan pada awal bulan depan.

“Kita akan umumkan jenis apa (vaksin) dan sama ada boleh campur atau tidak serta perlu ambil jenis vaksin yang sama atau tidak,” jelasnya.
Menurutnya, golongan rentan atau berisiko tinggi akan diberi keutamaan antaranya warga emas dengan masalah kesihatan kronik, petugas barisan hadapan yang mempunyai penyakit atau berisiko tinggi. – K! ONLINE


Laluan lencongan Jalan Simpang Pulai dibina minggu depan
Oleh ASLIZA MUSA

19 September 2021, 5:53 pm
IPOH – Satu lencongan akan dibina di laluan FT185 Jalan Simpang Pulai ke Blue Valley, Cameron Highlands di Kilometer 43.9 yang ditutup akibat runtuhan jalan semalam.
Jurutera Jabatan Kerja Raya (JKR) Daerah Kinta, Ir. Jeffryl Azniel Adzar berkata, kerja-kerja membina laluan lencongan itu bergantung kepada pemantauan runtuhan cerun tersebut dan jika ia berada dalam keadaan stabil maka pihak JKR akan memulakan pembinaan pada minggu hadapan.
“Tarikh bila laluan itu boleh dibuka turut bergantung kepada pemantauan di kawasan tersebut,” katanya ketika dihubungi di sini hari ini.
Kejadian runtuhan jalan berhampiran Kawasan Rehat dan Rawat (R&R) Jalan Raya Simpang Pulai itu melibatkan runtuhan sepanjang kira-kira 30 meter namun pengguna boleh menggunakan laluan alternatif Jalan Persekutuan FT059 iaitu Jalan Tapah ke Cameron Highlands sebagai jalan perhubungan sementara.
Runtuhan yang berlaku pada pukul 5.45 petang itu berpunca daripada cerun runtuh disebabkan hujan berterusan dan mengakibatkan struktur tanah lemah dan tidak kukuh sebelum laluan di kawasan tersebut ditutup bermula pukul 9 malam. – K! ONLINE


Banjir: 48 penduduk kampung Rantau Panjang dipindahkan
Oleh ISKANDAR SHAH MOHAMED

19 September 2021, 6:34 pm
KUALA SELANGOR – Hujan lebat berterusan mengakibatkan seramai 48 penduduk Kampung Rantau Panjang di sini, terpaksa dipindahkan selepas kediaman mereka dilanda banjir setinggi satu meter hari ini.
Semua mangsa terdiri daripada 16 keluarga itu ditempatkan di pusat pemindahan sementara (PPS) Sekolah Kebangsaan Rantau Panjang bermula pukul 12.55 tengah hari tadi.
Pemangku Pegawai Pertahanan Awam Daerah Kuala Selangor, Leftenan (PA) Maizura Suradi berkata, kesemua mangsa terdiri daripada 29 lelaki dan wanita dewasa serta enam warga emas.
“Selain itu, mangsa banjir juga melibatkan 11 kanak-kanak, seorang bayi lelaki dan wanita Orang Kelainan Upaya (OKU) dengan operasi pemindahan itu disertai Angkatan Pertahanan Awam (APM), polis dan Jabatan Kebajikan Masyarakat (JKM),” katanya ketika dihubungi hari ini.
Beliau yang juga Seketariat Pengurusan Bencana daerah berkata, keadaan masih terkawal dan tiada sebarang kemalangan jiwa dilaporkan setakat ini selain pemantauan akan terus dijalankan bagi memastikan paras air di kawasan itu surut sepenuhnya. – K! ONLINE


‘Road to’ buka sempadan negeri
Oleh MUHD AFIQ AL-HAFIZ MAT YUSOF

19 September 2021, 5:02 pm
PETALING JAYA – Orang ramai mula meluahkan rasa lega dan tidak sabar untuk menunggu kebenaran untuk merentas negeri selepas kes harian Covid-19 terus menunjukkan penurunan.
Ketua Pengarah Kesihatan, Tan Sri Dr. Noor Hisham Abdullah melalui hantaran di Facebooknya sebentar tadi memaklumkan jumlah keseluruhan kes Covid-19 terkini adalah 14,954 kes.
Berdasarkan jumlah itu, Sarawak merekodkan sebanyak 2,707 kes, diikuti oleh Selangor sebanyak 2,028 kes, Johor 1,948 kes, Kelantan (1,420 kes), Sabah (1,356 kes), Pulau Pinang (1,259 kes).
Tinjauan Kosmo! di ruangan komen di Facebook mendapati, orang ramai mula mengucapkan tahniah dan lega berikutan penurunan kes Covid-19 baharu.
“Penggunaan ICU di Kedah dah nampak trend menurun. Alhamdulilah,” Kata Nasrul Hadzir.
“Harap kes kematian akibat Covid-19 boleh betul-betul turun,” kata Mark Lem.

“Tahniah! rakyat Malaysia, jangan kita leka, SOP kita jaga ke arah pemulihan negara tercinta,” kata Alex Yong.
“Alhamdulilah, Hint. ‘Road to’ pembukaan sempadan negeri. Semoga boleh balik jumpa keluarga.
“Semoga Johor terus turun dan negeri lain pun sama terus turun. Dengan izin Allah SWT.,” kata eldanazlinda. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lima warga China antara 15 PATI dicekup
Oleh MASTURAH SURADI

19 September 2021, 6:24 pm
KOTA TINGGI – Lima warganegara China antara 15 pendatang asing tanpa izin (PATI) yang berjaya dicekup disyaki cuba memasuki negara ini melalui jalan yang tidak sah semalam.
Markas Divisyen Ketiga Infantri Malaysia (3 Div) dalam kenyataan berkata, semua PATI termasuk 10 rakyat Indonesia ditangkap di pantai sekitar kawasan Bio-Desaru dan mereka terdiri daripada lima wanita dan 10 lelaki berusia 21 hingga 42 tahun.
“Anggota petugas pos pemerhati telah mengesan pergerakan bot yang mencurigakan sedang merapati pantai sekitar kawasan Bio-Desaru di sini dan hasil serbuan pukul 11.30 malam berjaya menangkap 15 individu dipercayai PATI sedang bersembunyi di tepi pantai Jalan Tanjung Balau, Sedili Kecil (Bio-Desaru).
“Kesemua 15 individu tersebut yang terdiri daripada lima lelaki warganegara China bersama lima lelaki dan lima wanita warganegara Indonesia dipercayai baharu saja masuk ke negara ini melalui jalan yang tidak sah,”katanya dalam kenyataan hari ini.
Tambahnya, hasil siasatan lanjut turut mendapati lima lelaki warganegara China tersebut yang tinggal di Indonesia berhasrat untuk pulang ke negara asal iaitu China menggunakan laluan masuk menerusi Malaysia.
Jelasnya, nilai rampasan dianggarkan berjumlah RM7,582.74 melibatkan matawang Indonesia IDR 7,477,000.00 (RM 2,186.74) bersama 10 buah telefon bimbit dan kesemua PATI terbabit dibawa ke Markas Taktikal Tanjung Sepang untuk menjalani pemeriksaan dan saringan Covid-19 sebelum diserahkan kepada Jabatan Imigresen Malaysia Setia Tropika, Kempas. – K! ONLINE


Wanita tidak puas hati jiran cuci pakaian ketika majlis pertunangan
Oleh KOSMO!

19 September 2021, 6:30 pm
JAKARTA – Satu video memaparkan aksi seorang wanita  mencuci pakaian di hadapan rumah ketika jirannya mengadakan majlis pertunangan menjadi bualan netizen di media sosial, lapor laman Suara.com semalam.
Menerusi video yang dimuat naik dalam  akaun TikTok @evicellova, wanita tersebut dilihat tekun mencuci baju dan tidak menghiraukan keadaan sekelilingnya.
“Apa masalah awak ya? Jiran sedang mengadakan majlis, awak malah mencuci baju di luar rumah,” demikian keterangan yang ditulis oleh pemilik akaun itu.
Wanita itu dilihat mencuci pakaian di luar rumahnya dengan membawa besen dan di bawah cahaya matahari yang terik.
Dia sama sekali tidak menyedari aksinya dirakam.
Video tersebut ternyata mengundang reaksi marah netizen yang mempertikaikan tindakan si perakam yang seolah-olah tidak berpuas hati dengan kelakuan wanita itu mencuci pakaian di hadapan rumahnya sendiri.

“Tiada yang salah pun, bukankah dia mencuci pakaian di rumahnya sendiri,” kata seorang netizen.
“Apa masalahnya? Saya juga semasa jiran sedang mengadakan majlis pertunangan, saya menyapu halaman rumah sambil memakai baju tidur,” kata netizen lain.
“Jadi adakah anda ingin mengatakan bahawa wanita itu perlu melihat tetamu yang sedang mengambil gambar?” kata seorang lagi netizen. – Agensi


Johor jadi mangsa jika MM2H dikenakan syarat ketat
Oleh MOHAMAD FAIZAL HASHIM

19 September 2021, 6:03 pm
ISKANDAR PUTERI – Kerajaan Negeri Johor akan menjadi ‘mangsa keadaan’ sekiranya Program Malaysia Rumah Keduaku (MM2H) masih mengenakan syarat yang ketat terhadap para pesertanya.
Menteri Besar, Datuk Hasni Mohammad berkata, kerajaan negeri menyambut baik program tersebut namun berharap ia dapat dikaji semula sebelum dilaksanakan memandangkan program MM2H dapat memberi faedah serta manfaat kepada negeri Johor.
“Kerajaan Negeri berharap agar MM2H ini bukan hanya dikaji semula tetapi segera dilaksanakan. Dengan apa yang diumumkan, Johor amat terkesan dengan sekiranya pihak Kementerian Dalan Negeri (KDN) enggan menyemak semula syarat ketat MM2H.
“Kita melihat perlunya syarat-syarat peserta MM2H ini dilonggarkan mengikut syarat-syarat lama program itu dan bukannya mengikut peraturan baharu yang ditetapkan,” katanya selepas majlis penyerahan 46 unit rumah untuk projek penempatan semula perumahan Kampung Pendas Baru Fasa 2, di sini hari ini.
Kelmarin, Sultan Johor Sultan Ibrahim Sultan Iskandar menzahirkan rasa kecewa baginda terhadap KDN kerana enggan menyemak semula syarat ketat MM2H yang ditetapkan baru-baru ini.
Baginda turut bertitah akan membangkitkan perkara ini secara peribadi kepada Perdana Menteri, Datuk Seri Ismail Sabri Yaakob dalam tempoh terdekat, memandangkan Johor merupakan antara destinasi popular MM2H selain sumbangan program berkenaan kepada pendapatan negeri. – K! ONLINE


Guan Eng minta lebih banyak hospital medan di Pulau Pinang
Oleh SAFINA RAMLI

19 September 2021, 4:43 pm
GEORGE TOWN – Kementerian Kesihatan (KKM) disarankan membuka lebih banyak hospital medan dengan kelengkapan katil Unit Rawatan Rapi (ICU) di Pulau Pinang memandangkan penggunaan katil ICU mencecah 96.6 peratus pada masa ini.
Setiausaha Agung DAP, Lim Guan Eng berkata, hospital medan itu perlu dipertimbangkan di kawasan seperti Seberang Jaya, Nibong Tebal dan Balik Pulau kerana negeri ini masih merupakan kawasan panas Covid-19 dengan jumlah kematian tertinggi dan jumlah kes per kapita kedua tertinggi di negara ini.
Katanya, selain itu, Pulau Pinang juga mencatatkan penggunaan ventilator dan katil ICU kedua tertinggi masing-masing pada 73.3 peratus dan 96.6 peratus dan menyumbang kepada angka kematian yang tinggi.
“Menteri Kesihatan, Khairy Jamaluddin perlu mempertimbangkan untuk mendirikan lebih banyak Hospital Medan dengan lebih banyak katil ICU di Seberang Jaya, Nibong Tebal dan Balik Pulau.
“Khairy boleh menggunakan dana tambahan RM5 bilion yang diperuntukkan kepada kementeriannya sebagai sebahagian daripada suntikan dana RM45 bilion untuk memerangi Covid-19 dan kemelesetan ekonomi,” katanya dalam satu kenyataan di sini hari ini.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Suri rumah maut, Ford Ranger dirempuh Toyota Estima
Oleh MOHD AZLI ADLAN

19 September 2021, 3:58 pm
HULU TERENGGANU – Hasrat seorang suri rumah bersama keluarga untuk menziarah ibunya di Dungun tidak kesampaian apabila dia maut dalam kemalangan di Kilometer (KM) 380.5, Lebuh Raya Pantai Timur 2 (LPT2) berhampiran Ajil di sini hari ini.
Dalam kejadian pada pukul 10.15 pagi itu, mangsa, Nurshahyda Mohd. Zaki, 29, meninggal dunia di lokasi kejadian akibat kecederaan parah di bahagian kepala.
Ketua Polis Daerah Hulu Terengganu, Superintendan Mohd. Adli Mat Daud berkata, sewaktu kejadian, Nurushahyda bersama suami, Ahmad Rakeymi Hafey Roslam, 29, dan anak mereka, Nur Ammara Safiyya, lima bulan dalam perjalanan ke rumah ibunya di Kampung Tanjung Pagar, Dungun dari rumah mereka di Kampung Saujana, Setiu.
“Sebaik tiba di lokasi kejadian, kenderaan pacuan empat roda jenis Ford Ranger dinaiki mereka tiba-tiba dirempuh oleh kenderaan pelbagai jenis, Toyota Estima dipandu seorang remaja lelaki berusia 19 tahun.
“Sebelum kejadian, kenderaan Toyota Estima yang dipandu seorang pelajar institusi pengajian tinggi di Dungun tersebut dikatakan cuba memotong kenderaan Ford Ranger dinaiki mangsa sebelum hilang kawalan lalu terbabas,” katanya di sini hari ini.
Mohd. Adli berkata, kenderaan pelbagai jenis Toyota Estima dipandu remaja tersebut kemudiannya merempuh sisi kiri kenderaan dinaiki Nurshahyda dan keluarganya.

“Mangsa yang berada di tempat duduk penumpang hadapan meninggal dunia akibat kecederaan parah di bahagian kepala manakala tiga yang lain tidak mengalami sebarang kecederaan.
“Mayat mangsa (Nurshahyda) telah dihantar ke Unit Forensik, Hospital Hulu Terengganu di sini untuk dibedah siasat,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


14,954 kes baharu dilaporkan
Oleh SITI A'ISYAH SUKAIMI

19 September 2021, 4:16 pm
PUTRAJAYA – Kes harian negara hari ini di bawah angka 15,000 dengan 14,954 kes dilaporkan, menjadikan jumlah kes positif Covid-19 sebanyak 2,097,830 kes.
Ketua Pengarah Kesihatan, Tan Sri Dr. Noor Hisham Abdullah berkata, Sarawak merekodkan sebanyak 2,707 kes, diikuti oleh Selangor sebanyak 2,028 kes dan Johor sebanyak 1,948 kes.
“Kelantan (1,420 kes), Sabah (1,356 kes), Pulau Pinang (1,259 kes), Perak (1,222 kes), Kedah (809 kes), Pahang (705 kes), Terengganu (671 kes), Kuala Lumpur (383 kes), Melaka (207 kes) dan Negeri Sembilan (144 kes).
“Perlis pula (76 kes) dan Putrajaya (19 kes) manakala, tiada jangkitan baharu di Labuan hari ini,” katanya pada Facebook di sini hari ini. -K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Semua anggota, pegawai bomba sudah divaksin
Oleh ROSALWANI CHE SOH

19 September 2021, 4:48 pm
KOTA BHARU – Anggota dan pegawai Jabatan Bomba dan Penyelamat Malaysia (JBPM) di seluruh negara sudah menerima suntikan vaksin dalam usaha untuk mencegah jangkitan Covid-19 di jabatan berkenaan.
Ketua Pengarah JBPM, Datuk Seri Mohammad Hamdan Wahid berkata, setakat ini, hampir 90 peratus daripada 14,500 warga JBPM seluruh negara telah menerima suntikan penuh vaksin Covid-19.
Menurutnya, baki 10 peratus lagi melibatkan individu yang masih belum lengkap dua dos dan ia akan diselesaikan dengan segera tidak lama lagi.
“Tiada seorang pun warga JBPM yang terkecuali daripada menerima vaksin Covid-19 kerana suntikan itu adalah mandatori. Melalui ketetapan itu, tiada anggota atau pegawai bomba yang menolak daripada menerima vaksin Covid-19.
“Pasukan penyelamat adalah pihak yang amat memerlukan suntikan lengkap dua dos vaksin kerana mereka melakukan pelbagai tugasan mencari dan menyelamat selain perlu mematuhi prosedur operasi standard semasa bertugas,” katanya selepas mengadakan lawatan kerja di Ibu Pejabat JBPM di Tunjong di sini hari ini yang turut dihadiri Pengarah JBPM Kelantan, Zainal Madasin.
Dalam perkembangan lain, menurut Mohammad Hamdan, setakat ini, seramai 125 pegawai dan anggota JBPM disahkan positif Covid-19 sejak Mac tahun lalu.

Menurutnya, warga JBPM itu dijangkiti melalui komuniti atau ahli keluarga di rumah dan bukan ketika menjalankan tugasan.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kru kapal sakit dipindahkan tengah laut
Oleh SHAMSUL KAMAL AMARUDIN

19 September 2021, 4:13 pm
LUMUT – Seorang wanita warga Itali yang juga kru sebuah kapal dagang yang berada di perairan utara Banda Acheh, Indonesia diberi bantuan pemindahan perubatan oleh Maritim Malaysia (APMM) Perak pagi semalam.
Kru tersebut, Corina Savoschin, 22, berasal dari Rom, mengadu sakit perut kronik disyaki menghidap apendiks memaksa pemilik kapal menghubungi Pusat Penyelaras Mencari dan Menyelamat Maritim (MRSC) Langkawi untuk meminta bantuan.
Pengarah APMM negeri Perak, Kepten Maritim Sharizan Raman, berkata MRSC Langkawi menerima aduan daripada syarikat kapal yang berpusat di Singapura kira-kira pukul 2 petang kelmarin meminta bantuan bagi membawa wanita itu ke hospital terdekat.
“Berdasarkan maklumat awal, lokasi Kapal MV Drenec itu dimaklumkan berada kira-kira 190 batu nautika barat laut Pulau Langkawi.
“Ejen kapal tersebut yang berada di sini mencadangkan untuk mendaratkan mangsa di Malaysia berikutan kemudahan fasiliti hospital yang lebih baik,” katanya dalam kenyataannya di sini hari ini.
Menurut Shahrizan, wanita tersebut dipindahkan melalui titik pertemuan aset APMM bersama kapal tangki terbabit pada kedudukan empat batu nautika utara Pulau Pangkor pukul 8.30 pagi semalam.

Jelasnya, pemindahan mangsa menggunakan kaedah ‘bakul pemindah’ (transfer bucket) milik kapal dagang tersebut ke kapal ronda KM Penggalang 39 sebelum dibawa ke Jeti Perikanan Kampung Acheh, Sitiawan kira-kira pukul11 pagi semalam.
Mangsa seterusnya dihantar ke Hospital Pantai Seri Manjung Perak bagi rawatan lanjut.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Enam beradik yatim piatu dapat perhatian ZPP
Oleh ISWAN SHAFIQ ISA

19 September 2021, 4:58 pm
SEBERANG PERAI – Kisah enam beradik yatim piatu yang tular di media sosial kerana terpaksa tinggal bersendirian di rumah mereka di sebuah pangsapuri di Jalan Permatang Pauh di sini mendapat perhatian Zakat Pulau Pinang (ZPP) hari ini.
Timbalan Ketua Pegawai Eksekutif (Operasi) ZPP, Mohamad Kairi Ghazalli berkata, pihaknya terpanggil untuk turun padang bagi melihat sendiri nasib enam beradik itu ketika ini.
“Mengikut semakan kita, keluarga ini ada menerima bantuan bulanan sebanyak RM450 sebelum ini.
“Pihak ZPP bagaimanapun akan meneliti semula keperluan sama ada bantuan kewangan itu akan terus disambung atau menyalurkan bantuan lain pula selepas ini,” katanya kepada pemberita hari ini.
Difahamkan, bapa kepada enam beradik yang berusia antara empat hingga 18 tahun itu meninggal dunia akibat strok pada bulan lalu, manakala ibu mereka meninggal dunia akibat Covid-19 minggu lepas.
Buat masa ini juga, kesemua mereka juga sedang menjalani tempoh kuarantin di rumah tersebut yang dijangka sehingga minggu depan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sampah sarap di perairan Langkawi akan dibersihkan segera
Oleh NUR AMALINA AZMAN

19 September 2021, 3:52 pm
LANGKAWI – Majlis Perbandaran Langkawi Bandaraya Pelancongan (MPLBP) akan mengambil langkah segera untuk membersihkan sampah sarap yang ditemui terapung di perairan ini.
Sisa buangan tersebut didakwa terapung berhampiran penempatan Bukit Malut serta dua hotel ternama di pusat peranginan ini.
Yang Dipertua MPLBP, Radzuan Osman berkata, sampah sarap yang terapung di perairan ini biasanya berlaku ketika musim tengkujuh dan air pasang besar.
“Memang betul sampah tersebut datang dari penempatan di Bukit Malut dan hanya akan terapung di laut apabila air pasang besar.
“Apabila air pasang besar sehingga ke bawah rumah di penempatan itu, sampah yang dibuang tersebut akan dihanyutkan ke tengah laut,” katanya di sini hari ini.
Kosmo! Online hari ini melaporkan seorang pengguna media sosial memuat naik satu rakaman video pencemaran yang didakwa berlaku di perairan Pulau Langkawi. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


66 penerbangan helikopter bomba hantar vaksin untuk Orang Asli
Oleh AIMUNI TUAN LAH

19 September 2021, 3:44 pm
GUA MUSANG – Unit Udara Jabatan Bomba dan Penyelamat Malaysia (JBPM) telah menjalankan sebanyak 66 penerbangan sempena program Mobilisasi Vaksin Komuniti (Movak) di kampung pedalaman Orang Asli di negeri ini.
Pegawai Perhubungan Awam Unit Udara JBPM Pangkalan Wilayah Tengah Subang, Selangor, Penolong Penguasa Bomba, Mohd. Farhan Marzuki berkata, program selama lima hari berakhir semalam itu melibatkan penerbangan selama 67 jam.
Katanya, sebanyak lima helikopter digunakan dalam program itu bagi operasi untuk mengambil dan menghantar petugas Kementerian Kesihatan di lokasi Pusat Pemberian Vaksin (PPV) Program Outreach Vaksinasi Orang Asli.
“Kita menggunakan dua helikopter jenis Agusta Westland 189 (AW189) selain sebuah helikopter Mi-17-IV, AW139 dan Agusta 109E (A109E).
“Tumpuan operasi itu adalah di pusat penempatan Orang Asli di Pos Balar, Pos Bihai, Pos Simpor, Pos Belatim, Pos Hau, Pos Gob dan Pos Pasik. Operasi ini berpusat di Padang Pusat Sivik Gua Musang,” katanya dalam satu kenyataan hari ini.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pendaki maut diserang sawan
Oleh NORHAYATI YAHAYA

19 September 2021, 4:22 pm
SHAH ALAM – Seorang pendaki lelaki maut selepas diserang sawan ketika mendaki bukit di laluan komuniti Setia Alam, hari ini.
Mangsa dikenali Albert Ma Chuan Chiek, 33, yang datang dari Klang dikatakan mendaki bersama seorang rakannya.
Albert Ma Chuan Chiek
Pengarah Bomba Selangor, Norazam Khamis berkata, seramai 10 anggota termasuk pegawai dari Balai Bomba dan Penyelamat Kota Anggerik dikejarkan ke lokasi kejadian sebaik menerima panggilan kecemasan pukul 12.43.
“Bomba yang tiba 10 minit kemudian segera melakukan operasi menyelamat dengan jarak mendaki ke lokasi mangsa adalah sekitar 800 meter. Mangsa disahkan meninggal dunia oleh pasukan Kementerian Kesihatan (KKM),” katanya dalam kenyataan hari ini.
Jelas Norazam, mangsa kemudiannya dibawa turun dan diserahkan kepada pihak polis untuk tindakan lanjut.- K!ONLINE


Pemandu lolos dipercayai edar dadah sejak 6 bulan lalu
Oleh ISKANDAR SHAH MOHAMED

19 September 2021, 4:54 pm
SABAK BERNAM – Pemandu Toyota Avanza yang meloloskan diri ketika dikejar polis dan melawan arus di Kilometer 72 Jalan Klang-Teluk Intan di sini, kelmarin yang disyaki pengedar dadah mempunyai empat rekod jenayah lampau.
Timbalan Ketua Polis Daerah Sabak Bernam, Deputi Superintendan Lim Chee Khoon berkata, siasatan pihaknya mendapati lelaki berusia 26 tahun dan seorang suspek yang berjaya ditahan dipercayai mengedar dadah sejak enam bulan lalu.
“Bekalan dadah itu disyaki diperoleh dari kawasan Sekinchan untuk diedarkan di sekitar Sungai Leman dan semakan turut mendapati pemandu Avanza berkenan memiliki empat rekod lampau berkaitan dadah,” katanya ketika dihubungi hari ini.
Tambah beliau, pihaknya masih giat mengesan suspek yang bebas bagi membantu siasatan dan meminta kerjasama orang ramai yang mempunyai sebarang maklumat mengenai suspek supaya menyalurkannnya di mana-mana balai polis berdekatan.
Kosmo! semalam melaporkan dua pengedar dadah bertindak agresif melarikan diri dari sekatan jalan raya dan melawan arus sejauh dua kilometer (KM) sebelum ditahan di Jalan Haji Miskan, Sekinchan di sini, kelmarin.
Dalam kejadian kira-kira pukul 6.30 petang itu berjaya menahan salah seorang suspek berusia 27 tahun bersama 19 peket dadah jenis syabu dianggarkan bernilai RM450. -K!ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pembinaan haram antara faktor kejadian tanah runtuh
19 September 2021, 3:20 pm
AMPANG – Pembinaan haram atau melanggar peraturan undang-undang dipercayai antara faktor berlakunya punca kejadian tanah runtuh di Jalan Kemensah Heights di sini kelmarin.
Menteri Tenaga dan Sumber Asli, Datuk Seri Takiyuddin Hassan berkata, segala pembinaan yang berlaku di kawasan cerun berisiko tinggi seharusnya mematuhi garis panduan khusus di bawah Jabatan Perancang Bandar dan Desa atau pihak berkuasa tempatan (PBT).
“Saya melihat, ada pembinaan, pada pemerhatian saya mungkin melanggar peraturan ditetapkan dan disebabkan itu berlakunya kejadian tanah runtuh itu, namun jika pembinaan itu mengikut kriteria serta peraturan yang ditetapkan kejadian sebegini boleh dielakkan.
“Kita faham, pembinaan yang berlaku itu atas sebab keperluan sebagai contoh ada lima keluarga yang tinggal di sebuah rumah, namun kita perlu ikut peraturan dan undang-undang,” katanya selepas meninjau kawasan kejadian tanah runtuh, di sini hari ini.
Jelasnya, orang ramai dinasihatkan untuk mematuhi setiap garis panduan yang telah dikeluarkan ketika menjalankan sebarang pembinaan bangunan terutamanya di kawasan yang mempunyai cerun berisiko tinggi.
Dalam pada itu, katanya, Jabatan Mineral dan Geosains (JMG) melakukan pemeriksaan dan kajian lebih teliti membabitkan pemetaan geologi dan siasatan tapak bagi tahap penilaian keselamatan penduduk di kawasan tersebut.

“Tanggungjawab awal JMG adalah menjalankan kajian tiga hari, bermula semalam (Jumaat). Hasil kajian ini juga akan dijadikan panduan dan rujukan untuk jabatan lain terutamanya Jabatan Pengairan dan Saliran (JPS).
“Saya juga turut memberi jaminan bahawa langkah pencegahan yang dilakukan bukan sahaja dibuat di lokasi (Jalan 7) iaitu kediaman banglo, malah di kawasan rumah bandar (town house) Jalan Kemensah, ini,” ujarnya.
Semalam, Kosmo! melaporkan, seramai 103 penduduk di Jalan Kemensah Heights telah dipindahkan dari kediaman mereka untuk sementara waktu susulan kejadian tanah runtuh yang berlaku di Jalan Kemensah Height – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hospital Medan di HPP 95 peratus siap
Oleh SAFINA RAMLI

19 September 2021, 2:12 pm
GEORGE TOWN – Pembinaan Hospital Medan bagi fasiliti tambahan perawatan pesakit Covid-19 di Hospital Pulau Pinang (HPP) di sini yang dimulakan pada Khamis lalu kini siap 95 peratus.
Panglima Dua Divisyen Infantri, Mejar Jeneral Datuk Arman Rumaizi Ahmad berkata, beliau berpuas hati dengan perkembangan pembinaan Hospital Medan di pekarangan HPP itu yang dibina oleh anggota Angkatan Tentera Malaysia (ATM).
“Dari pihak ATM, kita telah capai 95 peratus siap dan pada masa ini kerja-kerja teknikal dan mekanikal masih lagi berjalan di sini.
“Kami di pihak ATM berharap pembinaan Hospital Medan di HPP ini dapat membantu rakyat Pulau Pinang berjuang melawan Covid-19,” katanya selepas meninjau pembinaan Hospital Medan di HPP di sini hari ini.
Operasi pembinaan Hospital Medan itu dijangka siap sepenuhnya dalam tempoh 10 hari dan sesi ujian penuh (dry run) dijangka pada Khamis depan.
Hospital Medan yang seluas 2,400 meter persegi itu akan dilengkapkan dengan empat katil ICU dan 96 katil wad yang dilengkapi sumber oksigen. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kit ujian Covid-19, pulse oximeter, termometer untuk setiap keluarga B40
Oleh ZULKIFLI MANZOR

19 September 2021, 3:02 pm
PETALING JAYA – Kerajaan akan mengagihkan sebanyak empat keping pelitup muka guna semula, empat kit ujian kendiri Covid-19, satu unit pulse oximeter, satu unit termometer serta risalah panduan penggunaan dan info kesihatan kepada setiap keluarga B40.
Perdana Menteri, Datuk Seri Ismail Sabri Yaakob berkata, inisiatif dibawah Pakej Penjagaan Covid-19 (PPC) itu dalam persediaan negara ke arah era endemik Covid-19 melibatkan peruntukkan lebih RM471.6 juta.
Menurut beliau, usaha itu antara lain bertujuan meringankan beban kewangan perbelanjaan isi rumah B40 dan melatih membudayakan norma baharu sekali gus membantu melindungi keluarga daripada jangkitan virus Covid-19.
“PPC buat masa ini akan dimulakan dengan penerima Bantuan Prihatin Rakyat (BPR) yang sudah berkeluarga. Mereka ini adalah dalam kalangan isi rumah B40 yang sudah berkahwin dengan ada atau tidak mempunyai anak ataupun ibu atau bapa tunggal yang mempunyai anak.
“Inisiatif ini dijangka akan memberi manfaat kepada lebih kurang 3.6 juta keluarga B40. Secara keseluruhannya terdapat 8.4 juta penerima BPR,” katanya dalam satu kenyataan media hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Peperiksaan SPMU bermula Selasa ini
19 September 2021, 2:52 pm
PETALING JAYA – Peperiksaan Sijil Pelajaran Malaysia Ulangan (SPMU) tahun 2021 akan dilaksanakan pada 21, 22 dan 23 September ini.
Lembaga Peperiksaan, Kementerian Pendidikan (KPM) dalam satu kenyataan berkata, seramai 8,077 calon telah mendaftar untuk menduduki peperiksaan SPMU tahun ini di 201 pusat peperiksaan di seluruh negara.
“Bagi memastikan kelancaran pengurusan dan pengendalian peperiksaan SPMU tahun 2021, seramai 1,568 petugas peperiksaan telah dilantik.
“Lembaga Peperiksaan (LP) ingin mengingatkan semua calon agar merujuk jadual waktu peperiksaan untuk maklumat mengenai tarikh, masa, kod dan kertas peperiksaan serta arahan dan amaran yang perlu dipatuhi semasa peperiksaan berlangsung,” katanya di sini hari ini.
Katanya, jadual waktu peperiksaan boleh dimuat turun dari portal rasmi LP di http://lp.moe.gov.my.
“Calon diingatkan supaya membawa dokumen pengenalan diri dan Pernyataan Pendaftaran Peperiksaan ke pusat peperiksaan.

“Calon juga hendaklah mematuhi garis panduan Pengurusan Pentaksiran Pusat dan Peperiksaan Awam yang terkandung dalam Garis Panduan Pengurusan dan Pengoperasian Sekolah yang terkini dikeluarkan oleh KPM serta prosedur operasi standard yang ditetapkan oleh Majlis Keselamatan Negara dan Kementerian Kesihatan Malaysia.
“Ia bagi memastikan kelancaran pengurusan peperiksaan dan pencegahan penularan wabak Covid-19. Garis panduan tersebut boleh dimuat turun dari portal rasmi KPM di https://www.moe.gov.my,” jelas kenyataan itu. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Isu jual Istana Raja Muda dibincang semula
Oleh ASLIZA MUSA

19 September 2021, 3:30 pm
IPOH – Isu jualan tapak bangunan istana lama dikenali Istana Raja Muda di Jalan Syed Abu Bakar dekat Teluk Intan akan dibawa semula ke Mesyuarat Majlis Kerajaan Negeri (MMKN).
Keputusan untuk jualan secara tender terbuka itu telah diputuskan kepimpinan kerajaan negeri terdahulu.
Menteri Besar, Datuk Saarani Mohamad berkata, perkara itu akan dibincangkan semula pada mesyuarat Exco Rabu ini kerana ia adalah keputusan pada tahun lalu untuk menjual tanah tersebut.
Menurut beliau, perkara itu juga telah dimaklumkan kepada Pengerusi Jawatankuasa Perumahan, Kerajaan Tempatan dan Pelancongan negeri, Datuk Nolee Ashilin Mohamed Radzi untuk dikaji semula.
“Saya telah maklumkan pada Datuk Nolee untuk lihat dan bincang semula perkara ini setelah mendapat beberapa bantahan dan pandangan mengenai kawasan bersejarah yang perlu kita pelihara,” katanya di sini hari ini.
Menurut Saarani, sebarang keputusan mengenai jualan kawasan bersejarah itu akan diputuskan dalam mesyuarat berkenaan manakala tender berkenaan baru dibuka.

Media baru-baru ini melaporkan, kawasan bangunan istana lama berusia 97 tahun yang berkeluasan dua hektar itu dibuka untuk jualan secara bidaan terbuka.
Kawasan yang dianggap sebagai warisan sejarah Kesultanan Perak itu dikatakan mempunyai nilai tinggi untuk pembangunan projek komersial dan bangunan bercampur.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Empat individu sambut hari jadi dipanggil polis
19 September 2021, 2:57 pm
KUALA LUMPUR – Empat individu sudah dipanggil bagi membantu siasatan berkaitan penganjuran majlis sambutan hari jadi di sebuah premis di Jalan Bukit Bintang, dekat sini semalam.
Ketua Polis Daerah Dang Wangi, Asisten Komisioner Noor Dellhan Yahaya berkata, siasatan dijalankan berhubung penularan satu klip video di laman sosial menunjukkan sekumpulan individu sedang menyambut hari jadi di sebuah premis.
“Hasil penelitian mendapati aktiviti sosial itu menyukarkan penjarakan fizikal, sekali gus ia melanggar pematuhan prosedur operasi standard (SOP) yang ditetapkan.
“Siasatan dijalankan di bawah Seksyen 21A Akta Pencegahan dan Pengawalan Penyakit Berjangkit 1988 (Akta 342) dan Peraturan 17 (1) Peraturan-peraturan Pencegahan dan Pengawalan Penyakit Berjangkit (Langkah-langkah di dalam kawasan tempatan jangkitan) Pelan Pemulihan Negara 2021,” ujarnya dalam satu kenyataan hari ini.
Menurutnya, kertas siasatan akan diserahkan ke Pejabat Pendakwa Raya apabila siasatan selesai dijalankan.
Orang ramai boleh menyalurkan maklumat berkaitan pelanggaran SOP MKN dengan menghubungi Ibu Pejabat Polis Daerah (IPD) Dang Wangi di talian 03-26002222 atau Hotline Polis Kuala Lumpur di talian 03-21159999, atau mana-mana balai polis berhampiran. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kerajaan setuju pemberian dos ketiga vaksin Covid-19
Oleh ZULKIFLI MANZOR

19 September 2021, 3:05 pm
PETALING JAYA – Kerajaan bersetuju untuk melaksanakan pemberian dos ketiga vaksin Covid-19 apabila liputan imunisasi populasi dewasa di seluruh negara melebihi 80 peratus.
Perdana Menteri, Datuk Seri Ismail Sabri Yaakob berkata, langkah itu bagi meningkatkan perlindungan kepada golongan rentan daripada risiko jangkitan Covid-19.
“Keutamaan pemberian dos ketiga ini akan tertumpu kepada kumpulan yang berisiko tinggi terlebih dahulu seperti anggota barisan hadapan kesihatan, pesakit kurang daya tahan imun, warga tua dengan komorbiditi dan individu yang tinggal atau bekerja di pusat jagaan jangka panjang.
“Dos ketiga ini dapat meningkatkan tahap imuniti dalam kalangan individu berisiko tinggi terhadap jangkitan Covid-19 yang mungkin menurun dalam tempoh tertentu selepas dos kedua,” katanya dalam satu kenyataan media hari ini.
Ismail Sabri berkata, panel pakar perubatan dan kesihatan sedang membangunkan garis panduan pelaksanaan pemberian dos ketiga tersebut.
Menurut beliau, kesemua perincian berhubung pelaksanaan pemberian dos ketiga vaksin Covid-19 akan diumumkan oleh Menteri Kesihatan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


71 peratus kakitangan Taska seluruh negara lengkap vaksin
Oleh NUR SHARIEZA ISMAIL

19 September 2021, 3:12 pm
SEPANG – Sebanyak 71 peratus daripada jumlah keseluruhan 12,545 kakitangan Taman Asuhan Kanak-kanak (Taska) seluruh negara boleh memulakan tugas mereka selepas lengkap dua dos vaksin Covid-19, apabila Taska dibenarkan beroperasi esok.
Menteri Pembangunan Wanita, Keluarga dan Masyarakat, Datuk Seri Rina Harun berkata, ada lagi 1,745 kakitangan taska yang belum lengkap divaksin manakala, seramai 1,853 kakitangan lagi telah mendapat suntikan dos pertama vaksin Covid-19.
“Bagaimanapun usaha akan terus dijalankan agar mereka mendapatkan vaksin bagi memastikan anak- anak dalam jagaan mereka terpelihara , “katanya selepas mengadakan lawatan dan pemantauan taska yang akan beroperasi dalam Fasa 2 Pelan Pemulihan (PPN) di Taska Nur Hidayu, Bandar Baru Salak Tinggi, hari ini.
Berkenaan dengan pelaksnaan prosedur operasi standard (SOP) yang baharu mengenai pembukaan taska, Rina berkata, ibu bapa juga diwajibkan menjalani pemeriksaan suhu badan apabila menghantar anak mereka di Taska.
“Jika dulu, semakan suhu badan terhadap anak-anak sahaja, tapi sekarang ibu bapa juga kita akan semak dan pastikan ibu bapa sudah di vaksin atau tidak.
“Semua kita rekodkan, ini cabaran kepada pendidik dan pengusaha taska dalam pastikan SOP baharu ini terus dipatuhi. Jabatan Kebajikan Masyarakat (JKM) dan Kementerian Kesihatan (KKM) juga akan sentiasa memantau dari masa ke semasa,” katanya.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Amaran cuaca waspada di Sabah dan Labuan
19 September 2021, 3:40 pm
PETALING JAYA – Jabatan Meteorologi (MetMalaysia) mengeluarkan amaran cuaca waspada tahap kuning di beberapa kawasan di Sabah dan Wilayah Persekutuan Labuan bermula hari ini.
Menerusi perkongsian di laman Facebooknya, MetMalaysia berkata, bagi amaran cuaca tahap kuning ini dijangka hujan lebat akan berlaku di kawasan yang terlibat bagi tempoh esok hingga lusa.
“Bagi negeri Sabah ia melibatkan kawasan Pedalaman (Sipitang, Tenom, Kuala Penyu dan Beufort), Pantai Barat serta Kudat.
“Dalam pada itu, seluruh kawasan Wilayah Persekutuan Labuan turut terkesan dengan hujan lebat tersebut,” katanya hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Mayat lelaki dijumpai terapung dalam Sungai Pandan
Oleh KHAIRUL MOHD. ALI

19 September 2021, 3:25 pm
JOHOR BAHRU – Mayat seorang lelaki yang ditemui terapung di Sungai Pandan, Jalan Masjid, Kampung Melayu Pandan di sini semalam tidak menunjukkan sebarang kesan kecederaan.
Ketua Polis Daerah Seri Alam, Superintendan Mohd. Sohaimi Ishak berkata, pihaknya menerima laporan berhubung penemuan mayat seorang lelaki warganegara tempatan berusia 38 tahun kira-kira pukul 4.32 petang.
“Lokasi mangsa ditemui adalah di kawasan projek pembinaan tembok tapisan sampah dan telah ditemui oleh seorang pekerja sub kontraktor di bawah Majlis Bandaraya Johor Bahru.
“Ketika mayat itu ditemui, pekerja tersebut sedang menjalankan projek pembinaan perangkap sampah di lokasi kejadian,” katanya dalam satu kenyataan, di sini hari ini.
Tambah beliau, berdasarkan pemeriksaan yang dijalankan, pihaknya mendapati mangsa lengkap berpakaian dengan memakai baju dan seluar pendek berwarna hitam. Turut ditemui dompet yang mengandungi dokumen kad pengenalan dan lesen memandu.
“Polis turut tidak mengesan sebarang kecederaan fizikal luaran pada tubuh mangsa,” ujarnya.

Sehubungan itu katanya, mayat mangsa dirujuk ke Hospital Sultan Ismail, Johor Bahru untuk proses bedah siasat.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


PKPD di Kampung Dusun Pak Senam disambung 14 hari
Oleh AMREE AHMAD

20 September 2021, 8:47 pm
PUTRAJAYA – Perintah Kawalan Pergerakan Diperketatkan (PKPD) di Kampung Dusun Pak Senam, Kuala Lipis, Pahang yang sepatutnya tamat esok disambung 14 hari lagi.
Kampung tersebut dikenakan PKPD bermula 8 September lalu.
Ketua Pengarah Majlis Keselamatan Negara, Datuk Rodzi Md. Saad berkata, lanjutan sehingga 5 Oktober depan itu susulan lonjakan sehingga 222 kes sehingga semalam di perkampungan masyarakat Orang Asli dari kalangan suku kaum Semai tersebut.
“Kluster komuniti itu berpunca daripada kes indeks seorang lelaki tempatan berusia 23 tahun yang bergejala sejak 29 Ogos sebelum disahkan positif Covid-19 pada 2 September lalu.
“Hanya satu lokaliti yang bakal dilaksanakan PKPD bermula 22 September ini iaitu Kampung Garib dalam Daerah Matunggong, Bahagian Kudat di Sabah,” katanya dalam satu kenyataan hari ini. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


AEON Mall Station 18 Ipoh ditutup esok
Oleh KOSMO!

20 September 2021, 9:38 pm
IPOH – Pasar raya AEON Mall Ipoh Station 18 di Jalan Pasir Puteh di sini ditutup buat sementara bagi menjalankan kerja-kerja disinfeksi berikutan terdapat kes positif Covid-19 di premis itu.
Arahan penutupan tersebut dikeluarkan oleh pihak Jabatan Kesihatan Daerah Kinta bermula esok.
Pengurusan AEON Co (M) Berhad dalam satu kenyataan memberitahu, prosedur disinfeksi dan sanitasi menyeluruh akan dijalankan setelah mendapat nasihat daripada Kementerian Kesihatan Malaysia (KKM).
Menurutnya, arahan penutupan berkenaan susulan terdapat beberapa kakitangan pasar raya yang disahkan positif Covid-19.
“Pengesanan kontak rapat sedang dilakukan oleh KKM manakala penutupan ini adalah untuk kerja-kerja sanitasi dan pembersihan agar dapat dilakukan.
“Petugas yang disahkan positif Covid-19 juga sedang menjalani kuarantin manakala ujian saringan lanjut akan dilakukan pada petugas-petugas lain,” ujar kenyataan itu.

Berikutan penutupan tersebut, pihak pasar raya turut menggantung sementara operasi pesanan secara online, manakala pesanan yang dibuat selepas hari Rabu dibatalkan.
Pembukaan semula pasaraya AEON Mall Ipoh Station 18 akan dimaklumkan sehingga diberitahu kelak. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


67 kanak-kanak meninggal akibat Covid-19
Oleh SITI A'ISYAH SUKAIMI

20 September 2021, 8:39 pm
PUTRAJAYA – Kementerian Kesihatan (KKM) mendedahkan sebanyak 67 kematian Covid-19 dilaporkan dalam kalangan kanak-kanak sepanjang tahun ini sehingga kelmarin berbanding enam kematian direkodkan pada tahun lalu.
Ketua Pengarah Kesihatan, Tan Sri Dr. Noor Hisham Abdullah berkata, statistik kematian tersebut adalah membimbangkan selain trend peningkatan jangkitan Covid-19 dalam kalangan golongan itu (berusia 0 hingga 18 tahun) di negara ini.
Justeru, beliau berkata, KKM menyasarkan supaya 60 peratus daripada kanak-kanak remaja berusia 12 hingga 17 tahun mendapat sekurang-kurangnya satu dos vaksin menjelang November dan 80 peratus daripada mereka yang layak divaksinasi mendapat dos lengkap sebelum sekolah dibuka pada sesi 2022.
“Pihak Berkuasa Kawalan Dadah (PBKD) telah memberikan kelulusan bersyarat kepada semua kanak-kanak remaja yang telah mencapai umur 12 tahun dan ke atas untuk divaksinasi.
“Sehubungan itu, ibu bapa dan penjaga dinasihatkan untuk mendaftarkan anak-anak mereka yang layak menerusi institusi-institusi pendidikan masing-masing dan melalui aplikasi MySejahtera dengan kadar segera,” katanya dalam satu kenyataan di sini hari ini. – K! ONLINE

Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Bekas jurulatih kebangsaan, Ken Worden meninggal dunia
Oleh AHMAD SHAHERMAN SHAMSURI

20 September 2021, 10:41 pm
PETALING JAYA – Bekas jurulatih pasukan bola sepak kebangsaan, Ken Worden meninggal dunia hari ini pada usia 78 tahun.
Perkara tersebut dikongsi Persatuan Bolasepak Malaysia (FAM) menerusi satu ciapan di laman Twitter sebentar tadi.
Worden atau nama penuhnya Kenneth Joseph Worden, dilahirkan pada 2 Februari, 1943 di Preston, England tetapi lebih menyerlah kariernya sebagai pemain dan jurulatih di Australia.
Beliau kemudiannya berhijrah ke Malaysia pada 1991 untuk menjadi jurulatih Selangor yang muncul juara Piala FA dan naib juara Piala Malaysia di bawah kendaliannya.
Worden kemudian telah dilantik sebagai jurulatih kebangsaan selama dua tahun, menggantikan Rahim Abdullah bermula Januari 1992 sehingga penghujung 1993.
Dalam tempoh itu, pasukan kebangsaan menjuarai Kejohanan Jemputan Vietnam dan Piala Jakartaraya 1992 serta Pesta Bola Merdeka 1993.

Bagaimanapun skuad negara yang membariskan antara lain Zainal Abidin Hassan, Mubin Mokhtar, Khairul Azman Mohamad, K. Gunalan, Azizol Abu Haniffah, Malek Rahman, Dollah Salleh dan Azman Adnan, tewas pada pra-Piala Dunia dan Sukan SEA Singapura 1993.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Anak Ozlynn-Johan ke Ireland, bakal doktor
Oleh HANISAH SELAMAT

20 September 2021, 11:37 pm
PETALING JAYA – Gembira dalam sayu. Itulah yang perasaan yang dilalui pasangan selebriti, Ozlynn Waty dan Johan apabila anak sulung mereka, Ahmad Ariq Hanania berlepas ke Ireland bagi memulakan pengajian dalam bidang perubatan di sebuah universiti di sana Ahad lalu.
Meluahkan kerinduan terhadao si teruna berusia 18 tahun itu, Ozlynn berkongi momen manis mereka sekeluarga sebelum Ariq meninggalkan tanah air.
“Ya Allah, peliharalah anak kami Ariq, permudahkan urusannya, tenangkanlah hatinya dalam menimba ilmu, kuatkan imannya dalam beribadah, cekalkan hatinya menempuh ujian-Mu, berkatilah setiap ilmu dan rezeki yang Kau berikan. Amin.
“Ariq, papa dan mama sayang kamu. Jadilah anak yang sentiasa mengutamakan akhirat. Doa papa dan mama takkan pernah berhenti selagi bernyawa. Kami sayang kamu Ariq Hanania,” kata pelakon itu.
Menerusi hantaran sama, Johan dilihat bergurau sambil mendukung anak lelakinya itu, manakala anak-anak lain turut meminta bapa mereka berbuat perkara sama.
“Anak siapa ni? Tak malu dah besar panjang minta dukung, minta suap makan, minta korekkan telinga, potongkan kuku, mandi kalau papa dia ketuk suruh buka pintu, selamba dia buka.

“Tidur bawah ketiak papa lagi, kadang-kadang minta papa buatkan susu sebelum tidur. Ada ke yang macam dia? Tapi itu masa manja, masa mengaji tak dapatlah bermanja macam tu,” kata Ozlynn lagi.
Biarpun sering bergurau senda dan memanjakan anak, Johan atau nama sebenarnya Yazid Lim sangat tegas dalam mendidik ke semua cahaya mata mereka terutama Ariq selaku anak sulung.
“Tapak kaki dia masih kena libas kalau buat salah, menyakat adik, adik melalak (menangis), semua kena libas.
“Masih baby di mata papa dan mama. Sekarang baby besar ni dah mula berdikari, urus diri sendiri, makan minum semua sudah tiada siapa nak suapkan,” tambah Ozlynn.
Selain Ariq, rumah tangga mereka diserikan lima lagi permata hati iaitu Sodiq, Haziq, Chantiq, Moleiq dan seorang bayi yang baru dilahirkan.
Ozlynn atau nama sebenarnya Rozlinawaty Ismail, 39, kini masih dalam pantang selepas melahirkan anak ke enam pada 3 September lalu.
Nyata, rata-rata pengikut termasuk rakan selebriti turut merasa syahdu dengan coretan tersebut selain menzahirkan ucapan tahniah kepada Ariq yang bakal menempuh fasa mencabar untuk bergelar doktor.
Sebelum ini ramai menjadikan Ozlynn dan Johan sebagai ibu bapa contoh yang mengutamakan pendidikan seimbang kepada anak mereka malah turut mengajar mengaji sendiri di rumah. – K! ONLINE


Alat khatan seminit rangkul anugerah iCAN di Kanada
Oleh MOHAMAD FAIZAL HASHIM

20 September 2021, 9:13 pm
JOHOR BAHRU – Ciptaan peralatan berkhatan paling cepat iaitu dalam masa seminit mengangkat nama Datuk Dr. Siew Kuang Chong, 78, sehingga mendapat pengiktirafan di peringkat antarabangsa bulan lalu.
Menurut pakar bedah plastik itu, alat rekaannya itu bukan sahaja efisyen bahkan ia selamat digunakan selain kos penghasilannya rendah.
Siew Kuang tidak menyangka inovasi yang mengambil masa kira-kira sembilan tahun untuk disiapkan merangkul pingat emas dan anugerah khas di 6th Annual International Invention Competition in Canada (iCAN) 2021 di Toronto, Canada pada 28 Ogos lalu.
Peralatan berkhatan hasil inovasi beliau yang berjaya merangkul anugerah iCAN di Toronto, Kanada bulan lalu.
Katanya, inovasinya yang dinamakan Circumstar-1 bukan sahaja memenangi pingat emas malah turut dipilih sebagai antara 10 ciptaan terbaik dalam kalangan 700 penyertaan dari seluruh negara.
“Pertandingan ini adalah anjuran Toronto International Society of Innovation & Advanced Skills (TISIAS) dan saya menghantar penyertaan secara online,” ujarnya.
Jelas beliau, Circumstar-1 itu adalah 100 peratus produk buatan tempatan dan ia diilhamkan dari peralatan berkhatan sedia ada sebelum ini dan mendapat sentuhan yang ditambah baik menjadi lebih efisyen.

“Dengan menggunakan alat ini ini, ia hanya mengambil masa seminit berbanding peralatan berkhatan saya cipta sebelum ini iaitu tiga minit dan ia tanpa jahitan.
“Ia adalah selamat sepenuhnya dan proses penyembuhannya juga agak cepat iaitu dalam tempoh tiga minggu berbanding kebiasaannya sebulan,” katanya. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929